Sesi Libat Urus Sistem E-invois Diteruskan ke Zon Sarawak

Kuching – Lembaga Hasil Dalam Negeri Malaysia (HASiL) telah meneruskan usaha untuk memberikan kefahaman mengenai pelaksanaan sistem e-invois kepada hampir 200 orang peserta yang terdiri daripada para pengamal percukaian, badan profesional dan media Zon Sarawak di Hotel Pullman Kuching, Sarawak. YBrs. Encik Hisham Rusli, Timbalan Ketua Pegawai Eksekutif (Pengurusan) menyatakan bahawa perniagaan yang mencapai nilai ambang jualan melebihi RM100 juta setahun akan menjadi kumpulan sasaran pertama yang terlibat dengan pelaksanaan e-invois HASiL secara berperingkat mulai tahun 2024 yang pelaksanaannya adalah mandatori untuk semua perniagaan menjelang tahun 2027 nanti.

Pelaksanaan e-invois ini merupakan salah satu usaha ke arah Compliance-by-Design bagi meningkatkan tahap pematuhan cukai secara menyeluruh dan automatik yang dibangunkan berdasarkan pengalaman dan amalan terbaik pentadbir percukaian antarabangsa. Sehingga kini, sesi libat urus mengenai pelaksanaan e-invois telah diadakan di Lembah Klang pada 22 Mei 2023 dan di Zon Utara pada 9 Jun 2023 yang lalu. Semoga dengan penganjuran sesi libat urus siri ketiga ini sedikit sebanyak dapat memberikan manfaat kepada peserta Zon Sarawak mengenai pelaksanaan e-invois yang akan mempermudah proses pematuhan percukaian selaras dengan peranan HASiL sebagai pemudah cara pematuhan atau facilitator of compliance.

Sebarang pertanyaan serta maklum balas berkaitan dengan perkara ini boleh dimajukan kepada HASiL melalui:

(a) Hasil Care Line di talian 03-8911 1000 / 603-8911 1100 (Luar Negara)

(c) Borang Maklum Balas di portal rasmi HASiL menerusi pautan pantas https://maklumbalaspelanggan.hasil.gov.my/Public


Penamatan Capaian E-Borang melalui E-Filing bagi Tahun Taksiran 2012 hingga 2015

Untuk mendapatkan maklumat terkini, ikuti kami melalui Telegram

Cyberjaya – Lembaga Hasil Dalam Negeri Malaysia (HASiL) ingin memaklumkan bahawa capaian e-Borang mulai tahun taksiran 2012 hingga 2015 bagi kategori individu, majikan, perkongsian, pertubuhan dan syarikat yang melebihi tempoh tujuh tahun akan ditamatkan mulai 1 Julai 2023.

Kemudahan e-Filing bagi tahun taksiran berkenaan tidak disediakan berikutan statistik penerimaan e-Borang bagi tahun taksiran 2012 hingga 2015 melalui e-Filing yang menurun pada setiap tahun serta rujukan amalan terbaik agensi pentadbir cukai luar negara di mana kebanyakannya hanya menyediakan sistem e-Filing bagi tempoh lima tahun taksiran sahaja.

Oleh itu, pengemukaan Borang Nyata (BN) bagi tahun taksiran 2012 hingga 2015 selepas tarikh yang dinyatakan boleh dilakukan dengan menggunakan borang kertas. Borang ini boleh dimuat turun melalui capaian di portal rasmi HASiL di https://www.hasil.gov.my/ > Borang > Muat Turun Borang > Individu/Majikan/Selain Syarikat dan Selain Individu/Syarikat.

Sebarang pertanyaan serta maklum balas berkaitan dengan perkara ini boleh dimajukan melalui:

(a) HASiL Care Line di talian 03-8911 1000/+603-8911 1100 (luar negara)

(c) Borang Maklum Balas di portal rasmi HASiL di pautan pantas
https://maklumbalaspelanggan.hasil.gov.my/Public/


Campur Tangan BNM Bendung Pergerakan Mata Wang Asing

Kuala Lumpur – Bank Negara Malaysia (BNM) akan campur tangan dalam pasaran pertukaran asing bagi membendung pergerakan mata wang yang dianggap berlebihan mengikut mandatnya.

Penolong Gabenor BNM, Adnan Zaylani menyatakan bahawa walaupun nilai ringgit akan terus ditentukan oleh pasaran, bank pusat menjangkakan langkah-langkah yang sedang dilaksanakan oleh kerajaan untuk terus mengukuhkan ekonomi dapat membantu memastikan ringgit mencerminkan asas negara dengan lebih baik.

“Meskipun ringgit terus dipengaruhi oleh perkembangan global, unjuran pertumbuhan ekonomi Malaysia yang berada pada julat empat hingga lima peratus serta pembaharuan struktur dan usaha penggabungan fiskal oleh kerajaan adalah faktor penyokong bagi ringgit,” kata beliau dalam kenyataan yang dibuat bersempena  dengan mesyuarat Jawatankuasa Pasaran Kewangan (FMC) bagi membincangkan perkembangan terkini pasaran kewangan yang mempengaruhi kadar pertukaran ringgit.

Tambah beliau lagi, ahli FMC juga membincangkan hasil pemerhatian bahawa syarikat korporat dan pengeksport telah mengekalkan lebih banyak hasil dalam mata wang asing, seperti yang ditunjukkan oleh peningkatan baki akaun mata wang asing yang berkemungkinan menyebabkan ketidakseimbangan dalam aliran pasaran.

Beliau yang merupakan Pengerusi FMC berkata, pengurusan risiko tukaran asing, syarikat korporat dan pengeksport digalakkan untuk memanfaatkan kadar pertukaran yang menarik dalam pengurusan imbangan mata wang asing mereka.

Sementara itu, Presiden Persatuan Pasaran Kewangan Malaysia (FMAM), Chu Kok Wei dalam kenyataan yang sama berkata, pasaran kewangan di Malaysia terus beroperasi secara teratur dan kekal kondusif bagi melaksanakan keperluan pelanggan.

“Kami mengalu-alukan panduan BNM mengenai ringgit dan perkembangan pasaran terkini. Kami akan terus menyokong usaha bank pusat untuk pasaran dalam negeri,” katanya.

Pada masa hadapan, sebagai tambahan kepada asas ekonomi Malaysia yang kukuh, FMC berpendapat bahawa penjelasan lanjut tentang kadar terminal Rizab Persekutuan Amerika Syarikat (AS) serta kemungkinan tanda positif berikutan rangsangan dari China berkemungkinan dapat memberikan sokongan terhadap ringgit dan mata wang Asia secara amnya.

Unjuran terkini oleh penganalisis dan pakar ekonomi terus menunjukkan pemulihan menyeluruh berbanding dengan dolar AS menjelang akhir tahun, pada purata 4.56 berbanding dengan dolar pada suku ketiga dan 4.50 pada suku keempat.


SSM Umum Pengurangan Kompaun Bantu Pemulihan Komuniti Perniagaan dan Korporat

Kuala Lumpur – Kementerian Perdagangan Dalam Negeri dan Kos Sara Hidup (KPDN) melalui agensinya, Suruhanjaya Syarikat Malaysia (SSM) telah mengumumkan inisatif tambahan pengurangan kompaun bagi menyokong komuniti perniagaan dan korporat melalui fasa pemulihan pada ketika ini.

Menurut SSM, inisiatif pengurangan kompaun di bawah Akta Perkongsian Liabiliti Terhad 2012 itu melibatkan pengurangan kompaun sebanyak 90% daripada nilai asal bagi Seksyen 68 (2) dan Seksyen 68 (3) Akta Perkongsian Liabiliti Terhad 2012 kepada pemilik Perkongsian Liabiliti Terhad yang telah ditawarkan kompaun dan telah patuh.

Dalam satu kenyataan media semalam, beliau menyatakan bahawa inisiatif tersebut berkuat kuasa mulai 3 Julai 2023 hingga 31 Disember 2023 yang bakal memanfaatkan 16 765 Perkongsian Liabiliti Terhad.

Inisiatif ini juga adalah selaras dengan usaha SSM bagi mendorong pematuhan perundangan di samping mewujudkan persekitaran perniagaan yang kondusif di Malaysia selain diharapkan dapat membantu komuniti perniagaan dan korporat untuk meneruskan perniagaan dalam persekitaran perniagaan yang mencabar pascapandemik COVID-19 kini.

Terdahulu, SSM juga telah mengumumkan lapan inisiatif bagi membantu pemulihan ekonomi negara 2023 termasuklah tiga inisiatif pengurangan kompaun pada awal tahun ini.

Untuk maklumat lanjut berkaitan insiatif ini, orang ramai boleh menghubungi Pusat Panggilan SSM melalui talian 03-77214000 atau e-mel ke [email protected].

Sumber gambar: Suruhanjaya Syarikat Malaysia


Pentingnya Membuang Plak Gigi

Untuk mendapatkan maklumat terkini, ikuti kami melalui Telegram

“Gigi cantik, senyuman menawan”. Pasti kita sering mendengar ucapan ini dimana kesihatan gigi semestinya akan memberikan senyuman yang lebih manis. Bayangkan pula wajah yang cantik, senyuman memikat namun terserlah sebaris gigi yang rosak, ditambah pula dengan warna kehitaman atau kekuningan, tentu tidak sempurna bukan?.Dalam konteks perhubungan sosial hari ini, penampilan pertama sangatlah penting dalam menyerlahkan personaliti seseorang. Ini secara tidak langsung akan menaikkan lagi keyakinan diri apabila berada dikhalayak ramai.

Bagi yang beragama Islam, Nabi Muhamad SAW pernah bersabda “Jika tidak menyusahkan ke atas umatku, aku ingin menyuruh mereka bersugi (menggosok gigi) setiap kali mereka hendak melakukan solat” (Hadis riwayat Muslim). Di sini jelas bahawa kepentingan membersihkan mulut dengan bersugi atau bersiwak adalah suatu perbuatan yang dianggap mulia dalam Islam. Alat yang biasanya digunakan untuk bersugi ialah tiap-tiap sesuatu yang suci dan kesat seperti berus gigi, kayu araak (siwak), rotan manggar kelapa dan sebagainya.  Menurut Aisyah R.A. pula “Sesungguhnya Nabi SAW bersabda bersugi itu membersihkan mulut dan mendapat redha dari Tuhannya” (Hadis riwayat Baihaqi). Malah agama lain turut menitikberat penganutnya menjaga kesihatan termasuk kesihatan gigi.

Jadi adakah kesihatan gigi akan mengambarkan kesihatan jantung? Jawapannya ialah betul. Secara teorinya, dengan penjagaan gigi dan kesihatan mulut dengan baik, seseorang dapat mengelakkan pengumpulan plak. Apakah plak? Plak adalah sekumpulan bakteria yang tidak kelihatan dan membiak serta melekat terutamanya pada celahan gigi yang akhirnya akan menjejaskan kesihatan jantung. Menurut Dr Arunee, mantan presiden Persatuan Pergigian Malaysia, menjelaskan bahawa gingivitis adalah peringkat awal penyakit gusi akibat penghasilan plak yang tidak dibuang dengan cara yang sepatutnya dan jika dibiarkan, plak ini akan berkumpul hari demi hari. Lantas, gingivitis akhirnya mengakibatkan periodontitis iaitu sejenis penyakit gusi kronik yang apabila tidak dirawat boleh menyebabkan kehilangan gigi seperti

Berdasarkan kajian saintifik pula, pada tahun 2005, iaitu daripada dua kajian saintifik daripada Journal of Periodontology, para penyelidik berjaya membuktikan bahwa jumlah bakteria plak yang terdapat disekitar gigi dan pada poket periodontal menyumbang kepada risiko serangan sakit jantung. Dalam kajian pertama, saintis melakukan kajian terhadap 150 orang pesakit yang telah dikenalpasti pesakit periodontitis dan kebanyakannya menderita akibat penyakit serangan sakit jantung. Manakala dalam kajian kedua pula, para penyelidik mendapati bahawa DNA bakteria plak bakteria periodontal yang terdapat di gigi boleh dijumpai di arteri jantung pesakit.

Seterusnya, kita undur lagi sedikit masa iaitu pada tahun 1998, kajian turut mendapati plak gigi berkait rapat dengan penyakit jantung. Menurut kajian Paula yang telah diterbitkan didalam jurnal Current Opinion in Microbiology mendapati bakteria yang terdapat pada gigi berupaya menyebabkan penyakit endokarditis iaitu radang pada endokardium pada bahagian jantung. Endokarditis biasanya berlaku apabila bakteria yang terdapat pada gigi memasuki aliran darah ke jantung. Ini biasanya terjadi apabila berlaku pendarahan ketika proses mengosok gigi atau mengunyah makanan yang keras sehingga mencederakan gusi. Kesan kemasukan bakteria ini dimana ia berupaya berkumpul dan menbiak disaluran didalam jantung dan menyebabkan keradangan pada endokardium jantung dan injap jantung.

Penyelidikan diatas turut disokong oleh Vincent J Iacono, bekas presiden The American Academy of Periodontology. Para penyelidik ini menambah bahawa keradangan akibat plak bakteria periondontal menyebabkan pembuluh darah disekitar gusi akan terbuka dan akhirnya membolehkan bakteria daripada sekitar gigi untuk memasuki ke aliran darah dan menyerang dikawasan ke bahagian lain pada tubuh seperti jantung dengan mengakibatkan inflamasi pada arteri jantung dan seterusnya mengakibatkan serangan sakit jantung. Menurutnya lagi, persekitaran gigi kita sebagai hulu sungai dan jika kita menjadikan ia tempat pembuangan sampah dengan membiarkan pembentukan plak berterusan berlaku, maka kita tidak perlu terkejut jika hilir sungai (jantung) akan tercemar dengan sampah pada masa akan datang.

Selain itu, kajian oleh Duggal pada tahun 2003 bertajuk ”Role of dental plaque” mendapati plak gigi terhasil daripada aktiviti bakteria yang terdapat pada gigi dan persekitaran didalam mulut dan bakteria ini menjadikan baki makanan yang terlekat pada celahan gigi sebagai sumber makanan dan lama-kelamaan menyebabkan pengumpulan plak pada gigi. Kesan lain plak pada gigi ialah plak gigi akan mempercepatkan proses dimineralisasi iaitu proses penghakisan pada gigi dan ia akan berterusan berlaku selain plak ini tidak dibuang dengan betul .

Dalam kajian lain oleh penyelidik Amol Ashok dari Chicago Medical School pada tahun 2007 daripada jurnal bertajuk “The prevalence and incidence of coronary heart disease is significantly increased in periodontitis: A meta-analysis.” membuktikan bahawa penyakit periodontitis memang merupakan antara faktor risiko utama dalam menyumbangkan kepada penyakit jantung konorari. Dengan mengamalkan kesihatan gigi yang baik bagi mengelakkan pembentukan plak, maka risiko akan berkurangan untuk mendapat penyakit jantung konorari. Jadi, apakah langkah pencegahan yang baik dan optimun dalam menjaga kesihatan gigi?

Dalam konteks mencegah, ia boleh dibahagikan kepada individu dan masyarakat. Bagi individu, masing-masing perlu menyedari bahawa penjagaan gigi memerlukan pendekatan dan inisiatif yang pelbagai untuk diri sendiri. Ini kerana gigi memenuhi kira-kira 23% peratus ruang mulut kita. Dengan menggosok gigi bermakna hanya satu perempat bahagian mulut sahaja dibersihkan, ini tidak termasuk di celah-celah gigi dan kawasan yang sukar dicapai oleh berus gigi. Jadi, langkah pencegahan tambahan diperlukan seperti mengunakan ubat kumur antiseptik khas untuk perlindungan bagi gigi, menggunakan berus gigi yang sesuai dan kerap memberus gigi terutamanya selepas makan bagi mengelakkan pembetukan plak. Selain itu, diet pemakanan yang baik turut membantu mengurangkan pembentukan plak dimana mengurangkan makanan yang manis dan memakan banyak buahan dan sayuran. Perjumpaan bersama-sama doktor gigi juga penting sekurang-kurangnya enam bulan sekali demi memastikan kesihatan gigi boleh dipantau oleh pakar pergigian dan boleh memberikan nasihatan dan langkah pencegahan awal sebelum terlambat dan menyebabkan peratusan untuk mendapat penyakit jantung lebih rendah.


10 Contoh Fizik Dalam Kehidupan Kita

Terdapat banyak peristiwa menarik yang berlaku dalam kehidupan kita yang dapat dikaitkan dengan fizik. Peristiwa ini berlaku di sekeliling kita sama ada kita sedar atau tidak. Adakah perasaan ingin tahu akan mendorong anda untuk bertanya apakah yang sedang berlaku dan bagaimana ia berlaku?

Slot ini akan menerangkan keajaiban untuk semua soalan ini dan perkaitannya dengan fizik Mari kita lihat 10 contoh terdekat dalam kehidupan kita yang dapat dikaitkan dengan fizik bermula daripada anda bangun tidur.

Bunyi deringan daripada jam loceng membantu anda untuk bangun pagi seperti yang dijadualkan. Bunyi ini terhasil daripada jam loceng adalah berdasarkan prinsip fizik, iaitu mekanik kuantum. Jam menandakan masa menggunakan arus elektrik ulang alik yang terhasil daripada palam dinding yang mana direkabenutk untuk berayun tepat 60 kali per saat. Arus ulang alik tersebut menggunakan konsep kuantum fizik. Kuantum fizik ini sangat berharga untuk pemproses yang mengubah arus ulang alik daripada palam dinding kepada isyarat yang memberikan input kepada paparan digital jam tersebut.

Seusai bangun pagi, anda pasti akan bersiap sama ada ke sekolah, universiti atau pejabat. Anda pasti akan menyeterika baju anda dengan menggunakan seterika. Di sini, Fizik memainkan peranan penting. Seterika stim adalah satu mesin yang menggunakan banyak aplikasi fizik untuk ia berfungsi. Prinsip fizik yang utama dalam aplikasi ini adalah haba. Haba dalam termodinamik adalah sejenis tenaga yang dipindahkan daripada bahan yang lebih panas kepada bahan yang lebih sejuk. Kerja menyeterika ini menjadi lebih mudah dengan adanya tapak besi yang dapat mengalirkan haba untuk proses ini.

Kini, anda dah bersedia untuk ke sekolah, universiti atau pejabat dengan apa sahaja medium pengangkutan. Semestinya anda akan berjalan beberapa tapak sebelum menaiki sebarang pengangkutan. Anda boleh berjalan dengan mudah kerana aplikasi fizik semasa berjalan. Geseran yang baik antara tapak kasut dan permukaan jalan membolehkan anda berjalan tanpa licin. Walaubagaimanapun, jika terdapat kulit pisang atau anda terpijak objek yang licin, anda pasti akan jatuh serta merta. Apakah yang menyebabkan anda terjatuh? Ia adalah disebabkan kurangnya geseran antara tapak kasut anda dengan permukaan jalan.

Tidak kira sama ada anda di sekolah, univesiti atau pejabat, pena mata bulat adalah teman sejati anda. Bagaimanakah anda menulis di atas kertas dengan menggunakan pena mata bulat? Dalam kes ini, konsep graviti memainkan peranan penting. Apabila anda menggerakkan pen di atas kertas, mata pen tersebut bergerak dan daya graviti memaksa dakwat pada pena mata bulat untuk turun ke bawah dan dipindahkan di atas kertas. Inilah hasil tulisan dan lakaran pada kertas!

Apabila anda bosan, kebanyakan daripada kita akan mendengar muzik menggunakan fon telinga. Pernah anda terfikir bagaimana fon telinga berfungsi? Sekali lagi, fizik membuktikan keberkesanannya. Fon telingaÂ  menggunakan konsep magnet dan gelombang bunyi. Apabila anda menyambungkan fon telinga pada peralatan sama ada komputer, telefon bimbit atau alat elektronik yang lain, magnet pada fon telinga akan membentuk medan elektromagnet yang mana akan menghasilkan gelombang bunyi. Nah, disinilah terhasilnya muzik kegemaran anda!

Pernah anda terfikir prinsip apakah yang digunakan oleh tali pinggang keledar kereta anda? Sekali lagi fizik digunakan. Apabila anda memasang tali pinggang keledar kereta anda, ia berfungsi menggunakan konsep inersia. Inersia adalah rintangan objek terhadap sebarang perubahan halaju. Jika kereta berlanggar, tali pinggang keledar kereta akan mengelakkan badan anda daripada bergerak ke arah hadapan; badan anda rintang untuk diberhentikan kerana inersia gerakan.

Fenomena swafoto telah melanda kehidupan setiap orang tanpa mengenal lapisan umur. Anda sudah pasti antara salah seorang yang gemar berswafoto. Lensa yang digunakan pada kamera berfungsi berdasarkan prinsip Optik. Set lensa kanta cembung membolehkan kamera mengambil gambar anda secara swafoto.

Sel telefon telah menjadi satu keperluan yang penting dalam kehidupan manusia kini. Agak sukar untuk melihat manusia tanpa sel telefon masing-masing. Adakah anda tahu bagaimana sel telefon berfungsi? Ia berfungsi berdasarkan prinsip elektrik dan elektromagnet yang mengalunkan corak elektrik dan magnetnya untuk membolehkan pelbagai aplikasi dilakukan dengan menggunakan sel telefon.

Kereta, sel telefon, mainan, dan pelbagai barang elektronik menggunakan bateri. Bateri berfungsi menggunakan prinsip kapasitans. Sejak kurun ke-18, kapasitor telah digunakan untuk menyimpan tenaga elektrik. Benjamin Franklin adalah saintis pertama yang telah memperkenalkan frasa bateri untuk beberapa siri kapasitor dalam aplikasi penyimpanan tenaga.

Untuk memeriksa kenderaan yang melebihi kelajuan yang ditetapkan, polis menggunakan konsep Radar Doppler. Radar Doppler berfungsi dengan menggunakan prinsip kesan Doppler. Kesan Doppler ini mengubah nada bunyi apabila sumber bunyi bergerak relatif kepada pendengar. Hal ini kerana frekuensi gelombang bunyi berubah apabila sumber bunyi bergerak lebih dekat atau lebih jauh daripada pendengar.


Sokongan Pindaan Akta DBP – Pengerusi Lembaga Pengelola DBP

Untuk mendapatkan maklumat terkini, ikuti kami melalui Telegram

Dewan Bahasa dan Pustaka (DBP) menghargai ucapan penggulungan YAB Dato’ Seri Ismail Sabri Yaakob, Naib Presiden Pertubuhan Kebangsaan Melayu Bersatu (UMNO) yang juga Perdana Menteri, dalam Perhimpunan Agung UMNO yang mencadangkan kerajaan agar meminda Akta DBP untuk membolehkan penguatkuasaan bahasa Melayu sebagai bahasa kebangsaan, termasuk di Pihak Berkuasa Tempatan.

DBP telah mengemukakan pindaan Akta DBP dalam tiga perkara utama. Pertama, pemberian kuasa penguatkuasaan penggunaan bahasa Melayu dalam sektor yang ditetapkan oleh Perlembagaan Persekutuan, khasnya Perkara 152(6) yang memperuntukkan penggunaan bahasa Melayu dalam pentadbiran kerajaan persekutuan, kerajaan negeri dan pihak berkuasa awam.

Kedua, peruntukan yang membolehkan DBP mengembangkan bahasa dan persuratan Melayu di peringkat antarabangsa secara yang berasaskan undang-undang sah walaupun DBP sejak tahun 1980-an telah melaksanakan pengembangan bahasa dan persuratan Melayu di peringkat dunia. Pindaan aspek pengantarabangsaan juga berkaitan rapat  dengan kelulusan Jemaah Menteri menubuhkan Majlis Antarabangsa Bahasa Melayu (MABM) pada tahun 1997, dengan DBP sebagai Urus Setianya.

Pindaan ketiga berkaitan dengan peruntukan yang membolehkan DBP menubuhkan perbadanan agar fungsi perniagaan DBP dapat digerakkan dengan lebih berkesan. Sebagai badan berkanun, DBP hanya menerima peruntukan emolumen daripada kerajaan dan perlu menjanakan pendapatan untuk melaksanakan program perancangan bahasa, persuratan dan penerbitan. Dengan kelulusan pindaan itu, DBP dapat menyumbang kepada kerajaan dalam aspek kewangan negara.

DBP yakin bahawa iltizam kerajaan dalam usaha mengangkat bahasa dan persuratan Melayu di peringkat negara dan antarabangsa menjadi asas penting pelaksanaan dasar bahasa kebangsaan sebagai salah satu dasar utama negara. Di samping itu, kesungguhan Perdana Menteri untuk melaksanakan penggunaan bahasa Melayu sebagai bahasa urusan rasmi di peringkat antarabangsa dapat meningkatkan imej dan maruah negara di mata dunia. Semoga iltizam Perdana Menteri disertai oleh semua pemimpin lain.

Pengerusi Lembaga Pengelola DBP,
(Merangkap Pengarah Institut Alam dan Tamadun Melayu, UKM)


“Eh, Ada Robot di dalam Pasar?“

IPOH: Pasar Ayam Amanjaya, Ipoh menjadi pasar pertama di Malaysia yang menggunakan teknologi robotik dalam menyelesaikan isu kebersihan dan pengangkutan barang dalam kawasan pasar.

Projek kerjasama strategik antara Kementerian Sains, Teknologi dan Inovasi (MOSTI) serta Kementerian Perumahan dan Kerajaan Tempatan (KPKT) itu merupakan projek rintis dalam aplikasi robotik dan kecerdasan buatan (AI).

Menteri Sains, Teknologi dan Inovasi, Khairy Jamaluddin berkata, ia juga bertepatan dengan keperluan terhadap perubahan cara hidup norma baharu ekoran penularan COVID-19.

Sebanyak tiga jenis robot digunakan di Pasar Ayam, Amanjaya iaitu robot penghantaran untuk mengangkut barang, robot pengangkut sampah untuk  mengutip sisa dan robot pembersih lantai untuk membersihkan lantai.

Ketiga-tiga robot itu dibangunkan oleh dua syarikat tempatan, Ideasparq Robotics Sdn. Bhd. dan Akar Indah Engineering Sdn. Bhd. dengan kerjasama MTDC.


Mengintai Capella di Langit

Para peminat dan pengkaji astronomi jangan lepaskan peluang keemasan menyaksikan sebutir bintang yang sangat terang pada bulan Mac ini. Langit pada bulan Mac akan dihiasi dengan beberapa buruj. Langit utara akan dihiasi dengan buruj Ursa Major, Auriga dan Leo. Bentuk buruj Ursa Major adalah seperti gayung yang menjadi panduan arah utara. Terdapat satu bintang yang sangat terang dalam buruj Auriga. Bintang ini dikenali sebagai Capella. Sementara buruj Gemini dan Orion akan berada tinggi di tengah langit pada awal malam.

(Sumber: Dr. Kassim Bahali, Felow Institut Alam dan Tamadun Melayu (ATMA), Universiti Kebangsaan Malaysia).


Minggu Sains Negara 2021 Secara Maya

Mengambil kira kepentingan untuk meningkatkan kesedaran masyarakat terhadap kepentingan sains, teknologi dan inovasi dalam menjayakan agenda menjadikan Malaysia sebuah negara berteknologi tinggi, MOSTI meneruskan pelaksanaan Minggu Sains Negara pada tahun ini. Minggu Sains Negara 2021 akan dianjurkan secara maya seperti tahun 2020 disebabkan oleh pandemik COVID-19.

Program yang bertemakan “Sains untuk Kesihatan” dianjurkan oleh Kementerian Sains, Teknologi dan Inovasi (MOSTI) ini akan berlangsung dari 1 hingga 7 April 2021 bersempena dengan sambutan World Science Day yang dianjurkan oleh United Nations Organization for Education, Science and Culture (UNESCO) semenjak tahun 2002. Hari Sains Dunia turut diamalkan di beberapa buah negara, antaranya termasuklah Afrika Selatan, China, Kanada, Norway, dan United Kingdom. Negara India dan Thai pula memperuntukkan satu hari sahaja bagi sambutan Hari Sains Dunia.

Pemilihan tema Minggu Sains Negara 2021 yang menepati senario semasa dunia bertujuan memperlihatkan peranan dan komitmen MOSTI dalam membendung pandemik COVID-19 dan pelaksanaan transformasi negara ke arah negara berteraskan teknologi dan sains selari dengan Pelan Tindakan Dasar Sains, Teknologi dan Inovasi Negara 2021–2030.

Penganjuran Minggu Sains Negara merupakan inisiatif MOSTI untuk menyemarakkan aktiviti inovasi dan kreativiti negara yang menggariskan pelaksanaan pelbagai inisiatif, program dan aktiviti dari tahun 2021 hingga tahun 2030. Panganjuran Minggu Sains Negara juga adalah selari dengan keputusan Jemaah Menteri pada 13 Disember 2017 sebagai punca kuasa agar penganjuran Minggu Sains Negara dilaksanakan pada minggu pertama bulan April setiap tahun di seluruh negara.

Pandemik COVID-19 yang melanda Malaysia telah memberikan impak kepada kaedah pelaksanaan bagi sebarang bentuk penganjuran yang melibatkan orang ramai. Pada tahun 2020, kaedah konvesional yang dirancang telah diubah suai yang 95% aktiviti dan program yang dirancang telah diadakan secara maya.

Minggu Sains Negara 2021 akan dijayakan dengan kerjasama strategik antara MOSTI dengan Pertubuhan Bukan Kerajaan seperti Kementerian Pendidikan Malaysia (KPM), Kementerian Belia dan Sukan (KBS), Kementerian Perpaduan Negara, Kementerian Pengajian Tinggi (KPT), Kementerian Kesihatan Malaysia (KKM), Institusi Penyelidikan, Women in Science, Persatuan Guru STEM, Institutes Engineer Malaysia (IEM), dan Institut Aminuddin Baki (ABI). MOSTI akan memastikan bahawa kandungan yang dibina menepati keperluan setiap golongan sasar secara bersasar.

(Sumber: Kementerian Sains, Teknologi dan Inovasi (MOSTI).


Kekalkan Pemuliharaan Hutan Kita

Untuk mendapatkan maklumat terkini, ikuti kami melalui Telegram

Kuala Lumpur: Pada 21 Mac 2021 yang lalu, Majlis Pelancaran Dasar Perhutanan Malaysia dan Sambutan Hari Hutan Antarabangsa Peringkat Kebangsaan 2021 telah diadakan di Institut Penyelidikan Perhutanan Malaysia (FRIM), Kepong.

Pada majlis itu, Menteri Tenaga dan Sumber Asli iaitu Datuk Seri Dr Shamsul Anuar Nasarah berkata Dasar Perhutanan Malaysia akan menjadi rujukan dan panduan kepada dasar-dasar perhutanan negeri di Semenanjung, Sabah dan Sarawak. Penggubalan dasar berkenaan adalah manifestasi komitmen negara dalam melaksana pengurusan hutan secara berkekalan.

“Ia merupakan agenda utama di dalam negara dan juga prinsip dipegang di peringkat antarabangsa,“ katanya dalam ucapan aluan sempena majlis berkenaan.

Datuk Seri Dr Shamsul Anuar berkata, Dasar Perhutanan Malaysia dipersetujui semua kerajaan negeri pada mesyuarat Majlis Tanah Negara ke-78 pada 29 Januari lalu.

Beliau berkata, dasar itu melalui proses rundingan antara tiga wilayah iaitu Semenanjung, Sabah dan Sarawak sejak tahun 2016.

Selain itu, beliau berkata, mesyuarat berkenaan juga bersetuju dengan Dasar Perhutanan Semenanjung Malaysia bagi menggantikan Dasar Perhutanan Negara 1978 (Pindaan 1992) yang terpakai di Semenanjung.

“Ketiga-tiga dasar perhutanan wilayah iaitu Dasar Hutan Sabah, Dasar Hutan Sarawak dan Dasar Perhutanan Semenanjung Malaysia yang memberi tumpuan kepada pengukuhan pengurusan hutan secara berkekalan menjadi sebahagian daripada Dasar Perhutanan Malaysia,“ katanya.

Sementara itu, Shamsul Anuar berkata, selain daripada pelancaran Dasar Perhutanan Malaysia, kementerian juga berjaya melaksana beberapa pencapaian dalam sektor perhutanan walaupun negara bergelut dengan pandemik COVID-19.

Antaranya ialah Agenda Penghijauan Malaysia: Kempen Penanaman 100 juta pokok dan penanaman 18.75 juta pokok di seluruh negara pada 2020.

Selain itu, pencalonan Bukit Bendera, Pulau Pinang sebagai tapak rizab biosfera di bawah program Man and the Biosphere (MAB), UNESCO; pencalonan Taman Negara Johor Endau Rompin sebagai ASEAN Heritage Park ke-4 di Malaysia serta penghantaran pulang sembilan ekor Orang Utan ke Indonesia selain penetapan Catuan Tebangan Tahunan (CTT) untuk negeri-negeri bagi tempoh 2021 hingga 2025.

Beliau juga memberi jaminan komitmen kerajaan bahawa pelbagai inisiatif dan program mengenai pemuliharaan hutan dan biodiversiti akan terus dipergiat, diperbaiki dan diperkukuhkan dari semasa ke semasa.

“Tumpuan khusus akan diberikan kepada Agenda Nasional Penghijauan Malaysia bagi meningkatkan pemuliharaan hutan menerusi aktiviti penanaman pokok, rehabilitasi dan restorasi kawasan hutan terosot dengan kerjasama kerajaan-kerajaan negeri di bawah Rancangan Malaysia ke-12,“ katanya.

Beliau juga mengulangi komitmen kerajaan untuk mengekalkan sekurang-kurangnya 50 peratus daripada keluasan tanah negara sebagai hutan dan litupan pokok sepertimana diikrarkan semasa Sidang Kemuncak Bumi di Rio de Janeiro, Brazil pada tahun1992.

Katanya, litupan kawasan berhutan di Malaysia pada masa ini ialah 55.3 peratus yang meliputi kawasan seluas 18.27 juta hektar daripada keluasan tanah negara.

“Justeru, keluasan kawasan berhutan ini wajar dipelihara dan dipulihara oleh kita semua,“ katanya.


Karyawan Penerbitan Ilmiah Dihargai

Majlis Penerbitan Ilmiah Malaysia (MAPIM) sekali lagi mengambil inisiatif untuk mengiktiraf dan menghargai sumbangan para ilmuwan dan karyawan dalam kalangan ahli MAPIM dengan penganjuran Anugerah MAPIM-KPM 2019 (MAPIM-KPT ke-13).

Majlis Anugerah MAPIM-KPT ke-13 yang diadakan pada 30 Mac 2021, pukul 2.30 petang secara dalam talian Cisco Webex telah dirasmikan oleh Timbalan Menteri Pengajian Tinggi Malaysia, Yang Berhormat Dato’ Mansor Haji Othman.

Pemberian anugerah MAPIM adalah berdasarkan hadiah atau pengiktirafan yang diperoleh, iaitu dengan memilih yang terbaik dalam hasil penulisan dan kerjaya masing-masing. Dewan Bahasa dan Pustaka (DBP) melakarkan kejayaan memenangi anugerah pada kali ini bagi kategori Anugerah Buku Ilmiah Terbaik Sains Sosial dan Kemanusiaan, Anugerah Buku Ilmiah Terbaik Sains, Teknologi dan Perubatan, Anugerah Editor Naskhah Terbaik Sains Sosial dan Kemanusiaan, Anugerah Buku Ilmiah Umum Terbaik Sains, Teknologi dan Perubatan, dan Sijil Penghargaan Anugerah Editor Naskhah Terbaik Sains, Teknologi dan Perubatan.

Penganjuran berterusan dan konsisten ini mencerminkan MAPIM ke arah memastikan sesebuah institusi pendidikan dan penyelidikan di Malaysia mencapai tahap antarabangsa dalam bidang penerbitan. Anugerah MAPIM antaranya bertujuan memberikan pengiktirafan kepada anggota MAPIM atas usaha mereka memajukan penerbitan ilmiah di Malaysia di samping memberikan pengiktirafan kepada karyawan atas sumbangan cemerlang mereka dalam bidang penerbitan ilmiah. Anugerah MAPIM merupakan anugerah tahunan yang merangkumi tiga kategori utama, iaitu:

Penulis:
Wan Mohd Khairul Firdaus Wan Khairuldin

Penulis:
Noraini Talip
Noor Solihani Shamsuddin

Penulis:
Wan Zahira Wan Zain
Arman Zaharil Mat Saad
Mazian Ismail

(Sumber: Majlis Penerbitan Ilmiah Malaysia (MAPIM))


LEGO NASA Space Shuttle Discovery Mengangkat Imaginasi

Untuk mendapatkan maklumat terkini, ikuti kami melalui Telegram

Set LEGO NASA Space Shuttle Discovery yang membawa keajaiban penerokaan ruang angkasa telah dilancarkan pada 22 Mac 2021. Pelancaran set tersebut adalah sebagai penghormatan bersempena dengan ulang tahun ke-40 penerbangan Space Shuttle Discovery yang membawa Teleskop Hubble yang pertama pada 12 April 1981. Perjalanan tersebut merupakan detik perintis dalam sejarah angkasa lepas.

Set LEGO NASA Space Shuttle Discovery termasuk Teleskop Hubble terdiri daripada 2354 keping lego, lengkap dengan gear pendaratan berfungsi, dan pintu bay muatan yang terbuka satu demi satu. Pintu juga dilengkapi pelekat reflektif untuk meniru radiator penyejuk yang terdapat pada orbit ulang-alik sebenar. Peminat LEGO boleh melayari lego.com/gobeyond untuk menonton wawancara dengan mantan Angkasawan NASA Dr. Kathy Sullivan, mendapatkan maklumat lanjut mengenai LEGO NASA Space Shuttle Discovery dan mengakses beberapa alat pembelajaran secara dalam talian yang hebat daripada LEGO Education.

Menurut Milan Madge, Pereka bentuk Set LEGO, Space Shuttle Discovery ialah kenderaan paling rumit dan mencabar tetapi menarik yang pernah dibuatnya. “Saya perlu membuat bahagian luaran Space Shuttle Discovery yang halus dan dalamannya yang mampu menahan muatan. Saya juga perlu menambahkan gear pendaratan yang berfungsi. Bahagian ini yang paling mencabar daripada model ini. Saya cuba memasangkan gear pendaratan depan dan utama tanpa mengeluarkan ruang muatan dan tanpa menjejaskan struktur model. Bahagian kegemaran saya ialah tempat duduk kecil yang berwarna biru yang membawa lima individu jauh dari planet asal mereka dalam misi yang membolehkan kita menemukan alam semesta yang belum pernah dilihat sebelumnya! Setelah selesai, set ini juga dilengkapi stan dan plak maklumat yang membolehkan anda memaparkan ciptaan anda dengan penuh rasa bangga.”

LEGO bergabung dengan Dr. Kathy Sullivan untuk mendedahkan perincian pengalaman beliau dalam misi NASA STS-31 yang asal dan membandingkannya dengan model LEGO yang lebih terperinci mengenai kapal angkasa dan Teleskop Hubble yang terkenal. Dalam wawancara yang menarik itu, Dr. Sullivan mendedahkan perincian misi beliau yang luar biasa yang melancarkan Teleskop Angkasa Hubble ke kosmos.

Misi Dr. Sullivan membolehkan NASA dan saintis di seluruh dunia meneroka lebih banyak alam semesta berbanding dengan sebelum ini. Wawancara itu juga merangkumi pemikiran Dr. Sullivan yang memberikan dorongan kepada golongan muda untuk menceburi kerjaya dalam bidang STEM dan penerokaan angkasa lepas.

Mengulas set Space Shuttle Discovery, Dr. Sullivan mengatakan bahawa “Saya amat gembira melihat pesawat ulang-alik dalam bentuk LEGO, dan sangat terkesan dengan jumlah detail yang berjaya dibuat oleh pereka bentuk LEGO. Mereka berjaya membuat modul yang kami (angkasawan) biasa tidur dan makan melalui “gerai susu“ di Teleskop Hubble. Melihat modelnya, saya terkenangkan pengalaman saya dalam ruang teleskop untuk pertama kali. Hubble sememangnya menjadi puncak kerjaya saya. Model LEGO ini adalah cara yang baik untuk pembangun LEGO dan peminat pengembaraan angkasa lepas mempelajari lebih banyak mengenai misi angkasa lepas yang terkenal dengan cara yang menyeronokkan dan menarik.“

Dr. Sullivan juga memberikan pandangan pakar beliau tentang masa depan penerokaan ruang angkasa kepada LEGO. Menurut beliau, “Halangan terbesar untuk pelancongan angkasa dalam tempoh 30 tahun akan datang ialah elemen keselamatan dan biaya. Jika kita dapat menerobos masalah ini, masyarakat umum berupaya mengembara ke angkasa lepas pada masa depan.“

Set LEGO NASA Space Shuttle Discovery boleh didapati di kedai LEGO yang sah dan di LEGOLAND mulai 1 April 2021 dengan harga RM799.90


Fenomena Bulan Purnama Gedang (Supermoon)

Pada tahun 2021, fasa bulan purnama yang terjadi ketika perigi atau apogi adalah pada 27 April dan 26 Mei dengan jarak bulan masing-masing 357 378 km dan 357 311 km. Fasa purnama yang terjadi ketika perigi dikenali sebagai “bulan purnama gedang” (supermoon). Pada malam tersebut, bulan purnama akan kelihatan lebih besar daripada bulan purnama yang lain.

Jika fasa bulan purnama terjadi ketika perigi atau apogi, bulan akan kelihatan lebih besar daripada fasa purnama yang lain. Sebaliknya jika fasa purnama berlaku ketika apogi, bulan akan kelihatan lebih kecil dari fasa purnama yang lain. Bulan purnama ketika perigi dapat dilihat 7% lebih besar daripada purnama biasa, dan 12% lebih besar daripada purnama ketika apogi. Bulan purnama ketika perigi juga lebih cerah, iaitu kecerahannya antara 20% hingga 30% daripada purnama yang lain.

(Sumber: Dr. Kassim Bahali, Felow Institut Alam dan Tamadun Melayu (ATMA), Universiti Kebangsaan Malaysia).


Colek Ketika Ramadan

Colek sinonim dan popular dalam kalangan masyarakat Kelantan. Makan colek merupakan aktiviti santai yang dilakukan bersama-sama ahli keluarga dan teman-teman pada waktu malam, seawal selepas solat Isyak hinggalah larut malam. Apabila tiba bulan Ramadan, pelbagai jenis hidangan colek menjadi pilihan para pelanggan. Antaranya termasuklah colek buah, colek ayam, colek kerang, colek malas, colek perut, colek campur, dan sebagainya. Hidangan ini biasanya dimasak celur, dibakar atau digoreng celup tepung sebelum dihidangkan bersama-sama sos atau serbuk khas yang berfungsi sebagai penambah perisa.

Umum mengetahui bahawa hidangan colek ini diiringi kandungan gula, garam, lemak, kalori, dan redikal bebas yang tinggi. Tambahan pula dimakan antara pertengahan malam hingga lewat malam. Kandungan makanan colek dan tempoh makan colek ini boleh menjejaskan kualiti kesihatan.

Persoalannya, bagaimanakah untuk mengolah aktiviti makan colek supaya tidak menjejaskan kesihatan? Pertama, hadkan kekerapan aktiviti makan colek antara sekali hingga dua kali seminggu sahaja. Hal ini demikian kerana kekerapan memainkan peranan dalam memberikan impak kepada status kesihatan kita. Sebagai contohnya, sekiranya kita memakan makanan yang tinggi kandungan lemak tepu setiap hari secara berlebihan tanpa gagal, badan kita akan dirangsang tanpa henti untuk menghasilkan kolesterol dalam darah dan meningkatkan kadar sel lemak dalam badan. Maka, akan timbul kesan kenaikan status lemak (Serum Lipid Profile) yang bermungkinan besar akan mengakibatkan dislipidemia, hipertensi, obesiti, strok, dan sebagainya.

Kedua, kawal kuantiti pengambilan. Sekiranya kita bercadang untuk makan colek, elakkan makan moreh. Hal ini demikian kerana kedua-duanya ialah supper. Sekiranya diambil bersama-sama, dikhuatiri kuantiti pengambilan menjadi berlebihan kerana kadar metabolisme kita telah pun berkurang secara biologinya, sebagai persiapan untuk tidur.

Keadaan ini tidak memerlukan tenaga dan zat yang berlebihan kerana sedikit sahaja tenaga dan zat yang digunakan oleh badan kita sewaktu tidur. Selain itu, kita perlu sematkan dalam minda bahawa makan colek sekadar untuk merasa atau alas perut, bukan makan untuk kenyang.

Ketiga, pilih jenis colek berasaskan “real food”. Elakkan memilih colek yang berasaskan makanan terproses seperti sosej, bebola ikan, keropok ikan, dan sebagainya. Hal ini demikian kerana makanan “real food” mempunyai nilai nutrisi dan penyerapan yang tinggi berbanding dengan makanan proses. Makanan proses mengandungi kalori, garam, lemak (trans dan tepu), kolesterol, dan radikal bebas yang tinggi. Itu belum lagi ditambah dengan sos pencicah yang sememangnya tinggi bahan pewarna, pengawet dan perasa tambahan.

Sewaktu makan colek, anda disarankan makan makanan daripada hidangan tanpa menghirup atau menghabiskan sos pencicahnya. Cukuplah sekadar sos atau bahan perasa yang melekat pada makanan tersebut. Adalah lebih baik jika anda boleh makan sekali ulam seperti taugeh, timun, salad, dan sebagainya yang selalunya dijadikan hiasan hidangan colek. Ulaman ini mengandungi nilai nutrisi seperti serat, antioksida, vitamin, dan sebagainya. Manakala, untuk hidangan air pula, adalah digalakkan untuk mengambil air kosong sahaja bagi mengelakkan pengambilan gula dan kalori secara berlebihan. Sekiranya tiada pilihan, adalah lebih baik untuk memilih minuman jenis ‘O’. Pilihan premis atau pengusaha yang mengamalkan penyediaan makanan secara bersih dan selamat juga penting bagi mengelakkan keracunan makanan.

Keempat, jaga waktu makan. Elakkan makan colek pada larut malam. Biar ada jurang masa antara satu jam hingga dua jam sebelum tidur. Hal ini demikian kerana badan kita tidak menggunakan kalori yang banyak sewaktu tidur. Lebihan kalori yang tidak digunakan akan disimpan sebagai lemak dalam badan. Hal ini akan menyebabkan peningkatan kolesterol dan berat badan. Selain itu, keadaan ini juga akan menyebabkan ketidakhadaman dan refluks. Seboleh-bolehnya, selepas makan colek atau mengambil makanan lain, jangan terus tidur. Anda digalakkan melakukan aktiviti seperti senaman ringan (regangan), baca buku, membaca al-Quran, dan sebagainya.

Tuntasnya, ambillah keberkatan bulan Ramadan ini untuk meningkatkan kualiti amal ibadat dan pahala. Apa-apa yang dilakukan dengan niat kerana Allah melalui cara yang betul merupakan satu ibadah, termasuklah aspek pemakanan. Oleh itu, makanlah secara sihat, seimbang dan halalan tayyiban supaya zat yang membentuk fizikal, spiritual dan mental akan dipenuhi keberkatan.

Mohd Faizal Mat Salleh ialah pakar diet di Hospital Universiti Sains Malaysia, Kubang Kerian, Kelantan.


Tapak Pelupusan Sampah Pekan Nanas dan Jemaluang Boleh Bertahan Tiga Tahun Lagi

Untuk mendapatkan maklumat terkini, ikuti kami melalui Telegram

JOHOR BAHRU – Berikutan penggunaan tanah yang hampir mencapai maksimum, tapak pelupusan sampah di Pekan Nanas, Pontian dan Jemaluang, Mersing yang menjangkau lebih 25 tahun dijangka hanya mampu bertahan untuk tempoh tiga tahun lagi.

Cairul Hisham Jalaluddin, Pengarah Perbadanan Pengurusan Sisa Pepejal dan Pembersihan Awam (SWCorp) Johor berkata, pelbagai langkah dilaksanakan bagi memanjangkan jangka hayat dan mengurangkan penggunaan tanah di kedua-dua tapak berkenaan termasuklah membangunkan kemudahan baharu yang dapat menukar sisa buangan kepada tenaga.

“Dua tapak pelupusan sampah tersebut belum mencapai tahap kritikal dan masih boleh diuruskan dengan baik. Manakala jangka hayat bagi dua tapak pelupusan sampah berkenaan dijangka mampu bertahan hingga tahun 2024. SWCorp juga sedang rancak melaksanakan Kempen Pengasingan Sisa Di Punca (SAS) yang merupakan antara kaedah mengurangkan sisa pepejal yang dijanakan di rumah berbanding dihantar terus ke tapak pelupusan,” ujar Cairul Hisham.

Menurut Cairul, Johor mempunyai lapan tapak pelupusan sampah iaitu Pekan Nanas, Jemaluang, Batu Empat, Buloh Kasap, Moakil, Seelong, Tanjung Langsat dan Bandar Penawar.

Manakala tapak pelupusan sampah baharu di Bukit Payung, Batu Pahat yang dibina di tanah seluas 42.18 hektar dijangka beroperasi menjelang suku ketiga tahun ini dan SWCorp merancang untuk membuka dua lagi pusat pemindahan sampah di Pontian dan Muar.

Purata kutipan sisa pepejal oleh SWCorp sepanjang perayaan Aidilfitri pada tahun lepas adalah sebanyak 2472 tan metrik sehari berbanding 2642 tan metrik pada tahun 2019 dengan pembuangan sisa makanan menjadi penyumbang terbesar.


Galeri Pameran Interaktif Robotik Terbesar di Kedah

ALOR SETAR – Galeri pameran interaktif robotik terbesar di Wilayah Utara, Cybernetics bakal menjadi tarikan terbaharu di Kedah. Galeri ini terdiri daripada enam kluster, iaitu Muslim Automation Heritage, Robot Anatomy, Machines in Action, Beat The Machines, Smart Industry dan Persekitaran Interaktif.

Menteri Sains, Teknologi, dan Inovasi (MOSTI), Khairy Jamaluddin Abu Bakar berkata, galeri seluas 500 meter persegi di Pusat Sains Negara (PSN) cawangan Wilayah Utara itu siap dibangunkan pada November 2020.

“Galeri ini mempunyai 19 bahan pameran interaktif, 32 unit robot dan tiga unit e-games yang boleh dilawati dan diterokai pengunjung dari empat negeri di Wilayah Utara iaitu Perak, Pulau Pinang, Kedah dan Perlis,“ katanya ketika melawat galeri berkenaan pada Isnin.

Hadir sama, Ketua Setiausaha MOSTI, Datuk Ir Ts Dr Siti Hamisah Tapsir dan Pengarah PSN, Mismah Jimbun. Mengulas lanjut, Mismah berkata, pembangunan galeri itu mengambil masa selama lapan bulan dengan mengambil kira peranan dan teknologi robotik dalam kehidupan harian. Cybernetics turut menawarkan aktiviti pendidikan berkonsepkan robotik iaitu pengaturcaraan untuk pelbagai peringkat umur dari prasekolah hingga ke peringkat sekolah menengah.

“Pembukaan galeri ini sempena operasi semula PSN Wilayah Utara yang ditutup sebelum ini akibat pandemik Covid -19. Kami menyasarkan seramai 120 000 pengunjung pada tahun ini dengan pematuhan prosedur operasi standard (SOP) yang ketat bagi mengekang penularan wabak Covid-19,“ katanya.


Kedudukan Kata Kerja dalam Ayat

Kata kerja ialah kata yang menjadi inti dalam frasa kerja yang bersifat endosentrik. Kata kerja biasanya hadir dalam predikat ayat. Terdapat kata kerja transitif dan tidak transitif dalam bahasa Melayu. Sila lihat contoh yang berikut:

Dalam ayat 1, kata kerja tidak transitif “duduk” berada dalam predikat frasa kerja ayat. Dalam ayat 2, kata kerja transitif “menjalankan” diikuti oleh objek tepat “tugas”. Dalam ayat 3, kata kerja transitif dwiobjek “menghadiahi” diikuti oleh objek tepat “adiknya” dan objek sipi “buku”.

Kata kerja boleh diiringi oleh kata bantu, kata nafi dan adverba. Sila lihat contoh yang berikut:

Dalam ayat 4, kata kerja “balik” diiringi oleh kata bantu aspek “akan”. Dalam ayat 5, kata kerja “balik” diiringi oleh kata bantu ragam “harus”. Dalam ayat 6, kata kerja “balik” diiringi oleh kata bantu aspek “masih” dan kata bantu ragam “mahu” sekali gus. Dalam ayat 7, kata kerja “bersalah” diiringi oleh kata nafi “tidak”. Dalam ayat 8, kata kerja “belajar” diiringi oleh kata nafi “bukan” dalam ayat yang bersifat pertentangan maksud. Dalam ayat 9, kata kerja “datang” diiringi oleh kata adverba “sering”.

Kata kerja boleh juga diiringi oleh kata adjektif dan kata kerja. Sila lihat contoh yang berikut:

Dalam ayat 10, kata kerja “datang” diiringi oleh kata adjektif “lambat” yang berfungsi sebagai adverba. Dalam ayat 11, kata kerja “berkilat” berfungsi sebagai adverba kepada kata adjektif “hitam”. Dalam ayat 12, kata kerja “terbang” diiringi oleh kata kerja “meninggi” yang berfungsi sebagai adverba.

Sesetengah kata kerja dapat juga diiringi oleh kata penguat. Sila lihat contoh yang berikut:

Dalam ayat 13, kata kerja “berwibawa” diiringi oleh kata penguat “sangat”. Dalam ayat 14, kata kerja majmuk “bertanggungjawab” diiringi oleh kata penguat “amat”. Dalam ayat 15, kata kerja “terkejut” diiringi oleh kata penguat “sungguh”. Dalam ayat 16, kata kerja “memerlukan” diiringi oleh kata penguat “sangat”. Dalam ayat 17, kata kerja “membanggakan” diiringi oleh kata penguat “amat”. Dalam hal ini, kata dasar sesetengah kata kerja tersebut merupakan kata nama (wibawa, tanggungjawab), kata kerja (kejut), kata tugas (perlu) atau kata adjektif (bangga).

Pelengkap ialah kata, frasa atau klausa yang menjadikan maksud sesuatu ayat lengkap. Pada umumnya, pelengkap bersifat wajib. Sesetengah kata kerja transitif dan kata kerja transitif boleh diiringi oleh pelengkap seperti yang berikut:

Dalam ayat 18, kata kerja tidak transitif “berbuat” diikuti oleh pelengkap kata adjektif “baik”. Dalam ayat 19, kata kerja tidak transitif “menjadi” diikuti oleh pelengkap kata nama “guru”. Dalam ayat 20, kata kerja tidak transitif “berpayungkan” diikuti oleh pelengkap kata nama “kertas”. Dalam ayat 21, kata kerja tidak transitif “bermastautin” diikuti oleh pelengkap frasa sendi nama “di negara itu”. Dalam ayat 22, kata kerja tidak transitif “berpendapat” diikuti oleh pelengkap klausa komplemen “bahawa adiknya betul”. Dalam ayat 23, kata kerja tidak transitif “bercadang” diikuti oleh pelengkap klausa komplemen “untuk (dia) balik”. Dalam ayat 24, kata kerja tidak transitif “berharap” diikuti oleh pelengkap klausa keterangan harapan “semoga kawannya berjaya”. Dalam ayat 25, kata kerja transitif “menegah” dengan objek “adiknya” diikuti oleh pelengkap klausa keterangan pengecualian “daripada (dia) berbuat salah”.  Dalam ayat 26, kata kerja tidak transitif “bermain” diikuti oleh pelengkap tidak wajib “bola”.

Kata kerja juga boleh diikuti oleh frasa keterangan dan klausa keterangan. Sila lihat contoh yang berikut:

Dalam ayat 27, kata kerja “duduk” diikuti oleh frasa sendi nama keterangan “di sana”.  Dalam ayat 28, kata kerja transitif “membeli” diikuti oleh klausa relatif objek “yang biru” yang menjadi penerang dalam frasa nama (inti frasa nama sudah digugurkan). Dalam ayat 29, kata kerja “mengatakan” diikuti oleh klausa komplemen objek “bahawa dia betul”. Dalam ayat 30, kata kerja “duduk” diikuti oleh klausa keterangan tujuan “untuk (dia) merehatkan badan”.

Kata kerja juga dapat menjadi penerang dalam frasa nama. Jika inti frasa nama digugurkan, sesetengah kata kerja seolah-olah menjadi subjek ayat. Malahan, ada kata kerja yang dapat menjadi ayat minimal. Sila lihat contoh yang berikut:

Dalam ayat 31, kata kerja “makan” menjadi penerang dalam frasa nama “meja makan itu” yang menjadi subjek ayat. Dalam ayat 32, kata kerja “renang” menjadi penerang dalam frasa nama “kolam renang” yang menjadi predikat ayat. Dalam ayat 33, kata kerja “berenang” ialah penerang bagi frasa nama “aktiviti berenang” yang menjadi subjek ayat. Dalam ayat 34, kata kerja “berenang” seolah-olah menjadi subjek ayat apabila inti frasa nama “kegiatan” digugurkan. Dalam ayat 35, kata kerja predikat “keluar” menjadi ayat minimal apabila subjek ayat seperti awak atau kamu digugurkan.

Sesetengah kata kerja dapat juga berfungsi sebagai kata sendi nama. Sila lihat contoh yang berikut:

Dalam ayat 36 dan 37, kata kerja “melalui” dan “menerusi” berfungsi seperti kata sendi nama “dengan”.


Apa Kata Sains tentang Puasa?

Untuk mendapatkan maklumat terkini, ikuti kami melalui Telegram

Puasa pada bulan Ramadan merupakan satu proses yang memberi manfaat kepada kesihatan tubuh badan.

Dalam bulan ini, kita berpeluang untuk merehatkan organ penghadaman yang telah bekerja keras sepanjang tahun. Bukan saja merehatkan, kita juga memberi peluang kepada organ tersebut membersihkan “dirinya“ dengan syarat kita mengamalkan pemakanan yang betul sepanjang bulan puasa ini.

Berpuasa juga akan memberikan peluang kepada tubuh badan untuk membuang lebihan toksin yang terkumpul di dalam badan. Pada peringkat awal berpuasa, kita sedari bahawa mulut akan berbau, peluh berbau, kulit kering bersisik, gatal-gatal pada kulit, air kencing pekat dan berbau, lidah kelat dan sebagainya. Hal ini semua merupakan petanda bahawa tubuh sedang membersihkan toksin dalam badan.

Selain itu, kelebihan berpuasa juga boleh meningkatkan kekuatan fizikal dan mental umat Islam. Selalunya pada bulan inilah kita merasakan bahawa kekuatan dalam diri kita diuji dengan pelbagai bentuk ujian. Bagi mereka yang bekerja dengan menggunakan kekuatan fizikal, bulan Ramadan pasti menguji ketahanan diri. Bagi mereka yang mudah lemah semangat, kelebihan bulan Ramadan ini perlulah digunakan untuk membina kekuatan diri.


Minum Ais Penyebab Badan Lesu?

Cuaca panas terik sepanjang hari membuatkan kita cepat merasa dahaga. Terlintas di fikiran pada ketika itu alangkah leganya jika dapat meneguk air sejuk yang penuh dengan ketulan ais.

Bagi orang yang berpuasa, minuman manis berserta ais dengan perisa tertentu menjadi pilihan untuk menghilangkan kehausan.

Persoalannya, adakah minum ais secara berlebihan ini boleh memudaratkan kesihatan?

Ada yang percaya bahawa minuman ais akan menyebabkan tubuh menjadi tidak bermaya, lesu, semput, sakit-sakit, perjalanan darah terganggu, darah haid keluar berketul-ketul dan melemahkan sistem imun.

Timbalan Dekan Akademik (Sains Kesihatan) dan Hal Ehwal Pelajar, Fakulti Perubatan dan Sains Kesihatan, Universiti Putra Malaysia (UPM), Prof. Madya Dr. Barakatun Nisak Mohd Yusof, berkata sehingga kini tiada kajian klinikal yang menunjukkan minuman ais boleh melemahkan sistem imuniti badan atau membekukan darah.

Beliau yang juga seorang pensyarah dietetik menjelaskan bahawa dalam perubatan moden, tiada bukti saintifik atau kajian berkaitan dengan risiko minum air sejuk kepada tubuh untuk mereka yang ada masalah kesihatan seperti selepas bersalin atau pembedahan.

Beliau menjelaskan, hanya ada dua kajian yang menunjukkan kesan buruk minuman ais kosong kepada status kesihatan. Kajian di China pada 2012, mendapati minuman ais bagi pesakit mengalami achalasia, iaitu keadaan menyebabkan saluran bawah esofagus (saluran menelan) yang tertutup dan makanan tidak boleh masuk ke perut. Apabila diberi minuman panas, makanan lebih mudah ditelan berbanding dengan minum minuman ais.

Satu lagi, kajian di Sweden pada 2001 mendapati minuman ais menggunakan straw boleh menyebabkan sakit kepala bagi mereka yang ada migrain berbanding dengan mereka yang tiada mengalaminya.

Dr. Barakatun Nisak berkata, minum air banyak termasuklah yang mengandungi ais tidak kira keadaan cuaca atau suhu dapat membantu mengekalkan suhu badan, membuang toksik, memudahkan penghadaman dan mengurangkan risiko sembelit.

Sebenarnya yang menjadi punca minuman sejuk atau disajikan bersama ketulan ais lebih berisiko adalah apabila campuran gulanya terlalu tinggi hingga menjejaskan kesihatan. “Lazimnya tanpa disedari, ramai individu yang mengambil lebih daripada lima sudu gula sama ada melalui minuman dan makanan atau gula tersembunyi“.

Menurut beliau, “Pengambilan gula ringkas yang berlebihan dalam diet seharian boleh mengakibatkan kenaikan berat badan sehingga menyebabkan obesiti. Obesiti boleh melemahkan sistem imun badan. Kesan kepada masalah itu, seseorang boleh mengalami penyakit sendi akibat beban berat berlebihan“.

“Kesan kenaikan berat berlebihan disebabkan minuman ais yang manis dan diambil secara kerap boleh menyebabkan diabetes. Antara tanda diabetes adalah cepat letih dan lesu,“ katanya.

Apapun keadaan, beliau yang juga Ahli Majlis Persatuan Dietitian Malaysia, menasihati masyarakat agar mempraktikkan minum enam hingga lapan gelas air kosong sehari yang bersamaan dengan 1.5 hingga dua liter.

“Air putih bukan saja kosong kalori tetapi tidak memudaratkan kerana ais kosong diminum yang memasuki saluran pencernaan, suhunya berubah mengikut suhu badan. Yang paling penting, masyarakat perlu minum enam hingga lapan gelas air kosong sehari,“ katanya.

Dr. Barakatun Nisak berkata, bagi mereka yang melakukan aktiviti senaman dan terdedah dengan cuaca panas dan berada dalam persekitaran berhawa dingin, amat disyorkan untuk memastikan pengambilan air mencapai saranan ditetapkan.

Mereka juga disarankan mengambil cecair daripada sumber bukan air kosong seperti jus buah (tanpa gula), sup (rendah lemak dan garam), buah tembikai, timun dan sebagainya.

Ia akan menyumbang kepada keperluan cecair tubuh hingga 20 peratus. Sebaiknya kurangkan minuman berkafein seperti kopi, teh, minuman kola, minuman manis dan makanan masin.

“Ini akan menyebabkan kerap membuang air dan boleh mengganggu hidrasi tubuh.

“Dalam badan, 60 hingga 70 peratus adalah air tetapi ramai yang cenderung minum minuman bergula, sedangkan air suam atau air kosong lebih memberi kesegaran dan tubuh memerlukan gantian air dengan cekap,“ katanya.

Beliau berkata, minuman tinggi gula, koko dan berkafein akan menyebabkan seseorang kerap membuang air antara dua hingga empat jam selepas meminumnya dan lebih cepat berlaku dehidrasi di samping cuaca panas di negara beriklim tropika.


Semak Ketetapan Arah Kiblat ketika Istiwa A’dzam

Untuk mendapatkan maklumat terkini, ikuti kami melalui Telegram

Fenomena Istiwa A’dzam akan berlaku pada hari ini, pukul 5:16 petang (waktu Malaysia) dan umat Islam di negara ini berpeluang untuk menyemak ketepatan arah kiblat di premis atau kediaman masing-masing.

Istiwa A’dzam yang akan berlaku ialah apabila kedudukan matahari tepat berada di atas Kaabah (12:16 tengah hari waktu Mekah). Fenomena ini berlaku sebanyak dua kali dalam setahun.

Arah kiblat boleh disemak dengan menggunakan objek-objek tegak dan lurus sebagai alat pengukur bayang-bayang objek. Cuaca juga perlu dalam keadaan yang baik (tidak mendung atau hujan) agar bayang-bayang objek jelas kelihatan dan mudah untuk ditanda.

Setelah selesai membuat penandaan arah kiblat, maka bolehlah menyemak semula arah kiblat yang sedia ada atau membuat semakan arah kiblat dengan menggunakan aplikasi telefon pintar masing-masing.


Transformasi Perpustakaan Digital UiTM

Perkembangan era globalisasi pada masa ini secara tidak langsung telah mewujudkan pelbagai bentuk teknologi moden yang boleh diguna pakai oleh pengguna. Maklumat yang dahulunya sering didapati dalam bentuk fizikal kini telah berubah kepada bentuk digital. Dalam usaha meletakkan Universiti Teknologi MARA (UiTM) di peta dunia selari dengan tema Pelan Strategik UiTM 2020-2025, iaitu “Towards A Globally Renowned University”, Perpustakaan Tun Abdul Razak (PTAR) telah mengambil inisiatif menawarkan perkhidmatan digital perpustakaan secara komprehensif dengan merangkumi tiga komponen utama. Komponen tersebut ialah perkhidmatan digital, koleksi digital dan proses digital. Inisiatif ini bertujuan untuk meningkatkan kualiti pendidikan, pembelajaran, pengajaran, dan penyelidikan. Selain itu, inisiatif ini juga secara tidak langsung mampu menyokong proses pengajaran dan pembelajaran secara dalam talian atau Open and Distance Learning (ODL).

Komponen utama, iaitu perkhidmatan digital memberi penekanan kepada aspek sumber pendidikan terbuka (open educational resources) dan akses terbuka (open access). Perkhidmatan ini tersedia kepada pengguna tanpa mengira masa dan tempat yang mempunyai jaringan Internet selari dengan moto PTAR, iaitu Library for All. UiTM Library Mobile App dibangunkan bagi menepati keperluan Education 5.0 UiTM. Melalui aplikasi ini, pengguna berpeluang untuk menggunakan perkhidmatan perpustakaan melalui 12 komponen UiTM Library Mobile App untuk mengakses sumber maklumat, penerbitan rasmi perpustakaan dan lain-lain.

Terdapat juga fungsi semakan akaun perpustakaan dan penggunaan e-kad pelajar atau staf bagi tujuan pengesahan identiti. Pengguna boleh menggunakan sama ada Sistem IoS (Apple Store) atau Android (Google Play Store) untuk memuat turun aplikasi ini. Di samping itu, portal MyKnowledge Management (MyKM) turut diwujudkan bagi memudahkan pengguna mendapatkan maklumat terkini berkaitan dengan perpustakaan. Portal ini merupakan satu daripada inisiatif perkhidmatan digital terpenting yang mengumpul, mengurus dan menyebarkan maklumat pengetahuan berdasarkan bahan rujukan yang dihasilkan oleh pengarang dan penyelidik dari UiTM dan seluruh dunia. Melalui MyKM ini, maklumat yang disediakan adalah secara bersasar dan bertindak sebagai pusat maklumat setempat.

Komponen yang kedua ialah koleksi digital yang memberi penekanan kepada aspek data raya (big data) dan bahan secara virtual reality. Koleksi yang boleh diakses secara dalam talian ini dipaparkan dalam format virtual dan ditambah baik dari semasa ke semasa. Hal ini bagi meningkatkan kualiti dan prestasi pengajaran, pembelajaran dan penyelidikan warga UiTM, khususnya pengguna perpustakaan. Antara koleksi digital yang mendapat perhatian pengguna ialah UiTM Institutional Repository, Exam Paper, Portal eBook, Article Indexing, Khazanah Melayu Repository, eResources dan Local Content Hub.

Komponen ketiga ialah proses digital yang memberi penekanan kepada proses pendigitalan. Melalui komponen ini, fasa integrasi telah ditekankan dalam pelbagai proses kerja dan operasi perpustakaan. Executive Information System (EIS) telah diwujudkan dengan tujuan pengumpulan data dan akses kepada pengurusan data strategik 38 buah perpustakaan UiTM. Sistem yang bertindak sebagai pusat pengumpulan data ini merangkumi lima aspek, iaitu perkhidmatan perpustakaan, repositori institusi, bahan perpustakaan, arkib universiti, dan pengurusan perpustakaan.

Usaha sama dan penglibatan pelbagai pihak amat penting bagi memastikan perkhidmatan digital PTAR sentiasa berada pada tahap yang terbaik. Oleh hal yang demikian, koleksi yang disediakan sentiasa dikemas kini agar pengguna mendapat maklumat yang terkini. Pihak perpustakaan juga bertanggungjawab dalam menjaga isu-isu berkaitan dengan hak cipta seperti yang terkandung dalam Dasar Penyerahan Bahan Harta Intelek Universiti Teknologi MARA ke Repositori Institusi Universiti. Bagi memastikan ketampakan inisiatif perpustakaan digital ini, pelbagai pendekatan diambil, terutamanya dalam aspek promosi dan pemasaran. Pengguna boleh memberikan maklum balas dengan menggunakan perkhidmatan Live Chat with Librarian secara terus melalui staf yang bertugas. Pelbagai langkah perlu dilaksanakan bagi memastikan pengguna mahir untuk menggunakan perkhidmatan yang disediakan. Tatacara penggunaan perkhidmatan telah disediakan, namun begitu setiap staf perpustakaan UiTM bertanggungjawab memastikan pengguna memahami sepenuhnya proses pencarian bahan bagi memastikan perkhidmatan perpustakaan kekal relevan kepada pengguna walau dalam apa-apa jua keadaan.


Pembangunan Teknologi Sains China Memberikan Tumpuan terhadap Kemandirian

BEIJING – Presiden China, Xi Jinping menggesa ahli profesional di China agar meningkatkan usaha untuk mencapai kemandirian serta pengukuhan diri dalam teknologi sains pada peringkat yang lebih tinggi ketika berucap dalam mesyuarat yang menggabungkan Perhimpunan Agung Anggota Akademi Sains China dan Akademi Kejuruteraan China serta Kongres Kebangsaan Persatuan Sains dan Teknologi China.

Beliau menyatakan bahawa kemandirian dan pengukuhan diri dalam bidang sains dan teknologi haruslah sentiasa dianggap sebagai sokongan strategik bagi pembangunan kebangsaan.

Menurut beliau lagi, China merupakan sebuah negara yang berpotensi besar dalam melaksanakan pelbagai inovasi. Beliau berharap agar ahli profesional teknologi sains di negara itu dapat memahami trend global, mengambil inisiatif, berani berhadapan dengan masalah, mengatasi pelbagai kesukaran untuk terus maju seiring dengan peredaran masa, dan melakukan pembaharuan yang berterusan.

Selain itu, pembangunan saintifik dan teknologi juga haruslah menyasarkan teknologi sains global, berkhidmat di medan perang ekonomi utama, berusaha untuk memenuhi keperluan negara dan memberikan faedah kepada kehidupan serta kesihatan masyarakat.

Beliau turut memuji kemajuan yang dicapai dalam inovasi teknologi sains, penyelidikan asas, inovasi asal, industri teknologi sains dan tahap atasan strategik, serta peranan ketara sains dan teknologi dalam membendung pandemik COVID-19. Oleh itu, beliau menegaskan kepada ahli profesionalnya supaya mengambil langkah inovasi yang berani dan bekerja tanpa lelah untuk memberikan lebih banyak sumbangan agar dapat merealisasikan impian China untuk terus maju dan menjadikan China sebuah negara yang mempunyai kuasa dalam bidang teknologi sains.


Ivermectin Penawar COVID-19?

Satu ujian klinikal, iaitu Randomised Evaluation of COVID-19 Therapy (RECOVERY) menunjukkan sejenis ubat steroid, Dexamethasone dapat membantu mengurangkan kadar kematian jika diberi kepada pesakit pada tahap kritikal yakni ketika memerlukan bantuan oksigen atau semasa memerlukan mesin pernafasan. Namun begitu, untuk pengurusan kes COVID-19 yang ringan dan sederhana, masih belum ada rawatan yang khusus, baik untuk mencegah penyakit daripada melarat ataupun untuk menghentikan penyebaran virus.

Malaysia menyertai kajian oleh Pertubuhan Kesihatan Sedunia, iaitu COVID-19 Solidarity Trial for COVID-19 Treatments (SOLIDARITY). Setakat ini, kajian ini masih belum mendapat bukti yang konklusif penggunaan ubat-ubatan seperti Remdesivir, Hydroxychloroquine, Interferon, dan Lopinavir bagi mengurangkan kematian. Banyak pihak yang mencadangkan penggunaan ubat Ivermectin.

Ivermectin ialah ubat anti-parasit yang diluluskan oleh The United States Food and Drug Administration (FDA) dan kebiasaannya digunakan untuk haiwan dan untuk merawat beberapa penyakit tropika termasuklah onchocerciasis, strongyloidiasis dan helminthiases. Penggunaan “off-label“ Ivermectin untuk COVID-19 mula mendapat perhatian global kerana terdapat beberapa kajian kes dan ujian klinikal yang menunjukkan keputusan yang baik. Namun begitu, belum ada bukti yang betul-betul meyakinkan bagi mengesyorkan penggunaan Ivermectin untuk COVID-19. FDA juga tidak meluluskan penggunaan Ivermectin dalam merawat atau mencegah COVID-19 dalam kalangan manusia.

Perkara ini telah dijelaskan oleh FDA dalam artikel yang bertajuk “Why You Should Not Use Ivermectin to Treat or Prevent COVID-19” (3 Mei 2021). Pertubuhan Kesihatan Sedunia setakat ini hanya mengesyorkan penggunaan Ivermectin dalam ujian klinikal, yang pesakit perlu dipantau rapi oleh doktor pakar dan penyelidik yang berpengalaman untuk menjamin keselamatan dan keberkesanan. Begitu juga, European Medicines Agency (EMA) telah mengambil pendekatan yang sama, iaitu belum mencadangkan penggunaan Ivermectin sebagai rawatan COVID-19 susulan tiada data klinikal yang mencukupi bagi membuktikan keberkesanan produk tersebut dalam merawat atau mencegah COVID-19 sebagaimana kandungan artikel yang bertajuk “EMA Advises Against Use of Ivermectin for the Prevention or Treatment of COVID-19 Outside Randomised Clinical Trials” (22 Mac 2021).

Mengikut saranan yang sama, Kementerian Kesihatan Malaysia (KKM) dan Institut Penyelidikan Klinikal (ICR), KKM telah memulakan ujian klinikal (Randomised Control Trial) di 12 buah hospital KKM bagi mengkaji kesan penggunaan Ivermectin berbanding dengan rawatan standard yang diberi kepada 500 orang pesakit COVID-19 kategori 2 dan kategori 3 yang berisiko tinggi dan berumur 50 tahun ke atas.

Ujian ini bertujuan mengkaji keberkesanan Ivermectin dalam mencegah pesakit COVID-19 daripada menjadi lebih serius (kategori 4 dan kategori 5) dan mengurangkan kematian. Kajian ini telah diluluskan oleh Jawatankuasa Kajian dan Etika Perubatan (Medical Research and Ethics Committee – MREC), KKM pada 25 Mei 2021. Kajian telah bermula pada 31 Mei 2021, dan kini lapan orang pesakit telah didaftarkan terlibat dalam kajian ini.

Untuk kenyataan penuh, sila layari laman web Ministry of Health Malaysia starts Ivermectin trial for high risk COVID-19 patients (I-TECH Study) https://kpkesihatan.com/…/ministry-of-health-malaysia…/

(Berita ini disusun daripada sumber Facebook Kementerian Kesihatan Malaysia pada 5 Jun 2021).


Sindrom Pasca-COVID

Untuk mendapatkan maklumat terkini, ikuti kami melalui Telegram

Sindrom pasca-COVID ialah keadaan bekas pesakit COVID-19 masih menunjukkan gejala bagi tempoh 12 minggu atau lebih. Gejala tersebut tidak dapat dijelaskan dengan sebarang diagnosis alternatif. Keadaan ini berlaku disebabkan oleh komplikasi jangkitan COVID-19 terhadap fungsi pelbagai organ dalam tubuh individu.

Berdasarkan kajian klinikal yang dijalankan oleh Kementerian Kesihatan Malaysia (KKM) yang melibatkan 1004 orang pesakit kategori 4 dan kategori 5 yang menerima rawatan susulan, didapati sebanyak 66% daripada pesakit ini mengalami sindrom pasca-COVID.

Kelesuan, kesukaran bernafas apabila melakukan sebarang aktiviti, sukar tidur malam, batuk dan berasa gelisah merupakan simptom yang kerap dialami oleh bekas pesakit COVID-19.

Hingga kini, rawatan yang diberi adalah berdasarkan simptom yang ditunjukkan oleh pesakit dan fungsi tubuh yang terlibat. Pakar dalam bidang ini akan dirujuk bagi memastikan pesakit mendapat rawatan klinikal yang optimum. Kajian klinikal akan terus dijalankan untuk mengenal pasti kesan sindrom pasca-COVID dan akan dimaklumkan kepada masyarakat dari semasa ke semasa.

Janji temu rawatan susulan diberi kepada para pesakit COVID-19 yang dibenarkan discaj dari hospital bagi memastikan mereka sembuh sepenuhnya. Bagi bekas pesakit COVID-19 yang masih mempunyai gejala, mereka dinasihatkan untuk mendapatkan rawatan di klinik atau hospital yang berhampiran. Tindakan ini sangat penting bagi mengekalkan tahap kesihatan bekas pesakit COVID-19 dan mengurangkan sebarang komplikasi jangka masa panjang.

Orang ramai dinasihatkan untuk mendapatkan vaksin agar dapat mengurangkan risiko jangkitan COVID-19. Selain itu, orang ramai juga perlu mengelakkan kawasan yang sesak dan sempit, dan bersembang dengan jarak yang dekat. Amalkan membasuh tangan dengan menggunakan sabun atau pensanitasi tangan, memakai pelitup muka apabila bergejala atau keluar dari rumah, dan jangan bersentuhan atau bersalaman dengan orang lain. Patuhilah Prosedur Operasi Standard yang ditetapkan untuk mendapatkan kehidupan yang lebih baik.


Bekas Pesakit COVID-19 Belum Bebas

Putrajaya – Berdasarkan kajian klinikal Kementerian Kesihatan Malaysia (KKM), sebanyak 66% daripada bekas pesakit COVID-19 mengalami sindrom pasca-COVID, khususnya bekas pesakit daripada kategori 4 dan kategori 5. Bekas pesakit akan kerap mengalami kelesuan, kesukaran bernafas apabila melakukan sebarang aktiviti, sukar tidur malam, batuk, dan berasa gelisah

Menurut Ketua Pengarah Kementerian Kesihatan Malaysia, Tan Sri Dato’ Seri Dr. Noor Hisham Abdullah, rawatan yang diberi hingga kini adalah berdasarkan simptom yang ditunjukkan oleh pesakit dan fungsi tubuh yang terlibat. Pakar dalam bidang ini akan dirujuk bagi memastikan pesakit mendapat rawatan klinikal yang optimum. Kajian klinikal akan terus dijalankan untuk mengenal pasti kesan sindrom pasca-COVID dan akan dimaklumkan kepada masyarakat dari semasa ke semasa.

(Dipetik daripada sumber Kementerian Kesihatan Malaysia. Maklumat lanjut di laman web https://kpkesihatan.com/)


Harimau Emas HABIB untuk Zoo Negara

HABIB dan Zoo Negara Malaysia berkolaborasi untuk memberikan pendedahan dan sokongan membantu pemuliharaan Zoo Negara. Sebagai inisiatif tanggungjawab sosial korporatnya, HABIB menawarkan kepada orang ramai wafer emas 24K/999.9 edisi terhad dalam rekaan enam haiwan ikonik Zoo Negara Malaysia, iaitu  Burung Enggang Badak atau Burung Enggang Kenyalang (Rhinoceros Hornbill), Giant Panda, orang utan, Harimau Malaya, Kancil (Lesser Mousedeer), dan Gajah Asia.

Keenam-enam wafer emas seberat 0.2 gram ini berharga RM118.00, boleh didapati di bilik pameran HABIB di seluruh negara dan di laman web HABIB. Sebahagian daripada hasil penjualan wafer emas harimau ini akan disalurkan kepada Zoo Negara Malaysia.


Anak Malaysia Menang Hadiah Pulitzer

Petaling Jaya: Wartawan kelahiran Malaysia, Ed Yong memenangi Hadiah Pulitzer 2021. Tweet oleh The Pulitzer Prizes pada 12 Jun 2021 menyatakan bahawa Yong, seorang penulis sains dengan majalah Amerika, The Atlantic sejak tahun 2015 dianugerahkan Hadiah Pulitzer 2021 dalam laporan penjelasan mengenai pandemik COVID-19.

Melalui Twitternya pada 12 Jun 2021, Yong menjelaskan, “Saya melakukan yang terbaik untuk memberi pembaca landasan yang stabil bagi menghadapi krisis berkaitan dengan pandemik ini yang tidak masuk akal. Saya sedih cerita-cerita ini sering diperlukan. Saya harap berita yang saya hasilkan memberikan kelainan.“

Yong mengucapkan terima kasih kepada juri Pulitzer atas kemenangannya serta 300 sumber yang meluangkan masa untuk berkongsi kepakaran mereka dengannya, di samping rakan-rakannya di The Atlantic. Menurut Yong, dia akan mengagihkan wang kemenangannya kepada mereka yang bekerjasama dengannya yang terdiri daripada penyunting, penyunting salinan, pemeriksa fakta, artis, dan sebagainya.


Perihal Kelewahan

Kelewahan berlaku apabila seseorang menggunakan sinonim untuk tujuan penegasan maksud. Sila lihat contoh yang berikut:

1a.  *Hal itu mendatangkan manfaat dan kebaikan.

1b.  Hal itu mendatangkan manfaat/kebaikan.

1c.  Hal itu mendatangkan banyak manfaat/kebaikan.

1d.  Hal itu memang mendatangkan manfaat/kebaikan.

1e.  Hal itu sesungguhnya mendatangkan manfaat/kebaikan.

1f.   Hal itu betul-betul mendatangkan manfaat/kebaikan.

Dalam kelompok ayat 1 di atas, penegasan maksud sepatutnya dilakukan dengan menggunakan mekanisme lain, iaitu kata bilangan ‘tak tentu banyak atau kata penegas memang, kata penekan sesungguhnya, atau kata adverba seperti betul-betul.

Kelewahan juga berlaku apabila kita menambah huraian yang maksudnya sedia terkandung dalam kata asal.  Sila lihat contoh yang berikut:

2a.  *Barangan itu diimport dari luar negara.

2c.  Barangan itu diimport dari Australia.

3a. *Dia membuang sampah yang tidak berguna.

3c.  Dia membuang barangan yang tidak berguna.

5a.  *Ramai ibu bapa yang ada anak hadir.

Ayat 2a lewah kerana kata diimport bermaksud “dibawa masuk dari luar negara”. Ayat 2c betul kerana menyatakan nama luar negara yang khusus, iaitu Australia. Ayat 3a lewah kerana kata sampah bererti “benda atau orang yang tidak berharga atau tidak berguna”. Ayat 4a lewah kerana kata penjenayah bererti “orang yang melakukan kejahatan yang salah di sisi undang-undang”. Ayat 5a lewah kerana frasa nama ibu bapa bererti “orang yang ada anak”. Ayat 6a lewah kerana kata hadirin sudah mendukung maksud kata hadir. Ayat 7a lewah kerana awalan ter- sudah mendukung maksud “dalam keadaan tersedia”. Ayat 8a lewah kerana kata seyogianya bermaksud “seharusnya, semestinya, sepatutnya atau selayaknya”.

Kelewahan berlaku apabila dua kata penegas yang sama maksudnya digunakan dalam ayat.  Sila lihat contoh yang berikut:

10a.  *Dia hanya berdiam diri semata-mata.

Dalam kelompok ayat 9, kata penegas hanya sama erti dengan kata penegas sahaja. Oleh itu, hanya satu daripada dua patah kata tersebut perlu digunakan. Dalam kelompok ayat 10 pula, kata penegas hanya sama erti dengan kata penegas semata-mata.

Kelewahan berlaku apabila dua kata sendi nama atau dua kata hubung yang sama fungsi digunakan secara berderetan.  Sila lihat contoh yang berikut:

11a.  *Dia belajar dari pagi hingga ke petang.

11b.  Dia belajar dari pagi hingga petang.

Ayat 11a lewah kerana sendi nama hingga dan ke menggalas fungsi yang sama. Ayat 12a lewah kerana kata hubung keterangan tujuan demi dan untuk tidak boleh digunakan secara berderetan.

Kelewahan juga terjadi jika kata yang mendukung maksud jamak digunakan bersama dalam ayat.  Sila lihat contoh yang berikut:

14a.  *Rumah-rumah di sana cantik-cantik.

15a.  *Senarai nama-nama peserta sudah disediakan.

15b.  Senarai nama peserta sudah disediakan.

Ayat 13a lewah kerana kata nama ganda burung-burung atau imbuhan beR-…-kan mendukung maksud jamak. Ayat 14a lewah kerana kata nama ganda rumah-rumah dan kata adjektif ganda cantik-cantik mendukung maksud jamak. Ayat 15a lewah kerana senarai nama bererti catatan nama yang disusun berderet atau mengikut urutan tertentu.

Kelewahan juga terjadi jika kata yang mendukung maksud dua pihak atau bersalingan digandingkan dengan kata saling. Sila lihat contoh yang berikut:

Kelewahan juga berlaku jika kata atau frasa yang sudah mendukung maksud kesangatan digandingkan dengan kata penguat sangat. Sila lihat contoh yang berikut:

Bagi kata yang mendukung maksud “ke atas” atau “ke bawah”, gandingan kata tersebut dengan frasa sendi nama “ke atas” dan “ke bawah” dianggap lewah. Sila lihat contoh yang berikut:


Pindaan Akta Dewan Bahasa dan Pustaka 1959 Persis Pinang Pulang ke Tampuk

Untuk mendapatkan maklumat terkini, ikuti kami melalui Telegram

Pengumuman Perdana Menteri, Dato’ Sri Ismail Sabri Yaakob untuk membuat pindaan terhadap Akta Dewan Bahasa dan Pustaka 1959 merupakan satu daripada peristiwa penting dalam negara dekad ini. Keputusan yang diambil oleh Kerajaan itu merupakan satu tindakan yang komprehensif, bagai pinang pulang ke tampuk dan wajar diberikan penghargaan, perhatian dan sekali gus disambut baik oleh setiap pihak di negara ini.

Tindakan ini memberikan satu nafas baharu dalam fasa kelangsungan pemartabatan bahasa Melayu. Bahkan yang lebih menggembirakan lagi apabila Perdana Menteri Malaysia ke-9 itu beriltizam untuk mengangkat penggunaan bahasa Melayu di peringkat ASEAN. Oleh yang demikian, selaras dengan hasrat Kerajaan untuk terus kekal memartabatkan penggunaan bahasa Melayu dan pindaan Akta Dewan Bahasa dan Pustaka 1959, terdapat beberapa cadangan yang perlu dipertimbangkan.

Pertama sekali, cadangan mewujudkan satu mekanisme kawalan yang bersifat “mengikat” yang berkaitan dengan perbahasan di Parlimen dan Dewan Undangan Negeri (DUN), hatta menggunakan bahasa Melayu secara menyeluruh, yakni pindaan atau penggubalan di bawah Akta Bahasa Kebangsaan ataupun di bawah Peraturan Mesyuarat Perkara 36 (4). Hal ini bermaksud, tidak akan ada lagi penggunaan bahasa Inggeris dan bahasa rojak atau selain daripada penggunaan bahasa Melayu ketika sesi perbahasan berlangsung. Kecuali beberapa terma ataupun istilah khas yang mengharuskan penggunaan bahasa Inggeris, maka wajar diberikan sedikit kelonggaran.

Umum juga mengetahui dan memperakui bahawa peruntukan peraturan sedia ada dalam perbahasan memberikan satu keistimewaan kepada Parlimen untuk menggunakan bahasa Inggeris (sebagai pilihan) ketika perbahasan dengan kebenaran oleh Tuan Yang Dipertua Dewan. Misalnya, ketika sesi persidangan atau perbahasan di Dewan Rakyat. Seorang wakil rakyat memerlukan keizinan daripada Tuan Yang Dipertua Dewan sebelum mengutarakan sebarang perbahasan menggunakan bahasa Inggeris. Namun begitu, atas kapasiti bahasa Inggeris boleh digunakan dengan izin Tuan Yang Dipertua Dewan, berlaku beberapa salah guna pelanggaran penggunaan bahasa Melayu sehingga mencampuradukkan bahasa Melayu dengan bahasa Inggeris oleh wakil-wakil rakyat ketika sesi perbahasan.

Oleh sebab itu, sudah tiba masanya keistimewaan ini diteliti dan diperhalusi semula dengan mewajibkan penggunaan bahasa Melayu secara menyeluruh ketika perbahasan baik di Parlimen mahupun di DUN setiap negeri. Cadangan ini bukanlah satu bentuk pertikaian terhadap keistimewaan sedia ada yang diperuntukkan dalam peraturan atau perlembagaan tetapi melihat pertimbangan bagi pembentukan jalur kesepaduan usaha memartabatkan penggunaan bahasa Melayu sebagai bahasa kebangsaan dan pada masa yang sama untuk mengelakkan pertindihan peruntukan perundangan sedia ada. Peruntukan peraturan sedia ada perlu digubal atau dipinda bagi membentuk keseragaman, yakni menjamin ketelusan penggunaan bahasa Melayu di setiap pelosok perbahasan wakil-wakil rakyat di negara ini, baik di Semenanjung Malaysia mahupun di Sabah dan Sarawak.

Langkah ini dilihat selari dengan hasrat Kerajaan untuk mengangkat dan menjulang bahasa Melayu sebagai bahasa kebangsaan dan bahasa negara Malaysia. Ketika kewajipan seratus peratus berbahasa kebangsaan ketika persidangan Parlimen dan DUN ini dilaksanakan, hal itu secara tidak langsung dapat memberikan satu gambaran yang tegas dalam usaha murni pihak Kerajaan untuk mengangkat dan menjulang bahasa Melayu di negara ini. Bahkan penegasan ini memberikan satu kesedaran drastik kepada rakyat Malaysia untuk menyedari akan kepentingan penggunaan bahasa kebangsaan dan menolak kebergantungan terhadap pemakaian ataupun penggunaan bahasa Inggeris.

Susulan hal itu, satu peruntukan klausa dalam undang-undang yang berkaitan dengan Akta Bahasa Kebangsaan (penggunaan bahasa Melayu secara menyeluruh) di Parlimen dan DUN perlu diwujudkan dan diseragamkan mengikut Peraturan-Peraturan Majlis Mesyuarat Dewan Negara dan Peraturan-Peraturan Majlis Mesyuarat Dewan Rakyat. Hasilnya, satu mekanisme kawalan undang-undang terhadap wakil-wakil rakyat yang bakal berucap dan berbahas dalam persidangan diwajibkan berbahasa Melayu secara menyeluruh.

Hal itu juga bermaksud, mana-mana ahli Parlimen atau ahli DUN yang bersidang yang didapati melanggar penggunaan bahasa Melayu ketika berbahas boleh dikenakan tindakan melalui bidang kuasa yang diperuntukkan kepada Dewan Bahasa dan Pustaka (DBP) melalui pindaan Akta Dewan Bahasa dan Pustaka 1959. Hasilnya, setiap perbahasan wakil-wakil rakyat di Parlimen ataupun di DUN bakal dipantau sepenuhnya oleh DBP, selaku Badan Berkanun yang diberikan kuasa untuk mengambil tindakan terhadap pelanggaran penggunaan bahasa Melayu di negara ini.

Cadangan seterusnya ialah memperuntukkan satu undang-undang khas di bawah Akta Bahasa Kebangsaan atau Akta Dewan Bahasa dan Pustaka 1959 bagi mengekang penularan pencemaran bahasa yang berlaku di negara ini. Misalnya, pencemaran bahasa yang melibatkan isu “sekerat ular dan sekerat belut” ataupun yang dikenali sebagai isu penggunaan bahasa rojak yang kian membarah dalam konteks penyiaran, penerbitan, pengiklanan dan yang seangkatan dengannya.

Cadangan ini juga dilihat seiring dengan usaha Kerajaan untuk memberikan kuasa penuh kepada DBP bagi menjamin keluhuran bahasa Melayu sebagai bahasa kebangsaan. Permasalahan ini bukanlah sesuatu yang baharu dan sudah tumbuh sejak beberapa tahun yang lalu yang mewujudkan permasalahan ini yang mencemarkan kedudukan bahasa Melayu sebagai bahasa kebangsaan di Malaysia.

Oleh yang demikian, peruntukan undang-undang tersebut perlulah bersifat  menyeluruh. Pencemaran bahasa yang semakin mengembang biak ini perlu diberikan satu kawalan yang berkesan bahkan lebih baik jika dapat dinoktahkan. Mana-mana pihak yang terlibat dan didapati bersalah dalam pelanggaran penggunaan bahasa Melayu (bahasa rojak atau yang seangkatan dengannya), maka tindakan tegas perlu diambil melalui bidang kuasa yang diberikan kepada DBP bagi memberikan pengajaran kepada pihak yang terlibat agar tidak lagi mengulangi pelanggaran penggunaan bahasa.

Pelaksanaan ini bukanlah sesuatu yang mustahil kerana beberapa siri pelaksanaan mekanisme kawalan yang dikuatkuasakan oleh Kerajaan sebelum ini dalam perundangan telah berjaya membuahkan hasil. Sebagai contoh, Akta 342 (Akta Pencegahan dan Pengawalan Penyakit Berjangkit 1988), iaitu peraturan wajib pemakaian pelitup separuh muka di kawasan yang menjadi tumpuan ramai ataupun di kawasan yang sesak. Kemudian, di bawah Peraturan 11(1)(d) Peraturan-Peraturan Kawalan Hasil Tembakau (PPKHT) 2004 pindaan 2018, yakni satu peraturan yang berkaitan dengan larangan merokok di semua tempat makan di seluruh negara.

Kedua-dua contoh ini merupakan satu bentuk penguatkuasaan yang berbentuk mekanisme kawalan yang memperuntukkan bayaran denda ataupun kompaun. Yang lebih menggembirakan lagi, penguatkuasaan peraturan ini mendapat sokongan daripada semua pihak, lebih-lebih lagi sehingga hari ini yang menunjukkan kadar peratusan pematuhan berada pada tahap yang memberangsangkan.

Oleh sebab itu, isu pencemaran bahasa pada peringkat awal boleh ditangani dengan pelaksanaan peruntukan undang-undang mekanisme kawalan dan boleh dianalogikan keberhasilan usaha ini sekiranya dilaksanakan sebagai satu langkah sambil menyelam minum air. Dalam hal ini, kerajaan akan berjaya mengekang penularan pencemaran bahasa dan pada masa yang sama dapat mendidik masyarakat tentang keprihatinan mengutamakan penggunaan bahasa kebangsaan.

Dunia penyiaran, penerbitan dan pengiklanan atau yang seangkatan dengannya merupakan “dunia” yang membawa pengaruh besar kepada rakyat di negara ini. Medium yang terkandung dalam konteks ini menggunakan elemen bahasa sebagai instrumen bagi menyampaikan maklumat untuk disajikan kepada pendengar, penonton dan pembacanya. Ketika medium ini terus giat menyebarkan elemen yang bersaluti pelanggaran bahasa (bahasa rojak ataupun yang seangkatan dengannya), akhirnya hal itu menimbulkan satu kekeliruan kepada masyarakat.

Kekeliruan tersebut adalah tentang kewujudan sebenar asas penggunaan bahasa Melayu sebagai bahasa kebangsaan. Kesemua ini hanya akan berjaya dikekang melalui perlaksanaan mekanisme kawalan yang berbentuk satu peruntukan undang-undang baharu di bawah Akta Bahasa Kebangsaan atau Akta Dewan Bahasa dan Pustaka 1959. Jika sebelum ini teguran dan garis panduan telah dikemukakan untuk mengekang penularan ini tidak berkesan dan kurang mendapat sambutan, sudah tiba masanya satu penguatkuasaan yang komprehensif perlu dilaksanakan.

Tuntasnya, usaha murni Kerajaan untuk mengangkat dan menjulang bahasa Melayu memerlukan sokongan dan kerjasama daripada semua pihak. Pemimpin dan rakyat perlu berganding bahu bagi merealisasikan impian ini seiring dengan jalinan Keluarga Malaysia yang telah dibentuk. Tanpa sokongan dan kerjasama daripada ahli Keluarga Malaysia, sudah tentu matlamat dalam usaha ini tidak akan berupaya dicapai.

Semoga usaha murni Kerajaan ini dapat mencapai matlamatnya sekali gus membuka mata segelintir rakyat di negara ini yang masih menganggap bahawa bahasa Melayu sebagai bahasa kuno dan bahasa kampung. Hakikatnya, kekuatan yang pada bahasa Melayu ini telah diperakui zaman-berzaman, yang pernah menjadi bahasa lingua franca dan tak lapuk dek hujan tak lekang dekak panas.

Usaha ini juga menjadi bukti kepada semua pihak, iaitu sesungguhnya perjuangan memartabatkan bahasa Melayu tidak hanya sekadar bergema ketika malam baca puisi di ibu kota, tetapi juga menjadi semboyan utama perjuangan pemimpin negara.


Robot Air Zamzam

Untuk mendapatkan maklumat terkini, ikuti kami melalui Telegram

Riyadh: Kerajaan Arab Saudi mengumumkan jemaah haji yang mengunjungi Masjidil Haram di Mekah tidak perlu lagi beratur untuk menghilangkan dahaga. Hal ini demikian kerana robot akan memberikan air zamzam kepada para jemaah dan kakitangan masjid.

Robot itu akan berjalan-jalan di sekitar masjid, bagi membolehkan jemaah dan kakitangan masjid mengambil sebotol air apabila robot ini mendekati mereka tanpa perlu beratur atau berkongsi sebotol air dengan orang lain.

Abdulrahman al-Sudais, Presiden Presidensi Umum Urusan Dua Masjid Suci, (Masjidil Haram dan Masjid Nabawi) menegaskan Arab Saudi memperkenalkan beberapa langkah kebersihan demi menjaga keselamatan jemaah dan kakitangan masjid, khususnya ketika pandemik COVID-19. Satu daripada langkah tersebut adalah melalui penggunaan teknologi canggih.

Robot pintar ini mengamalkan kebersihan kerana tidak menyentuh apa-apa objek, termasuklah manusia.


Kes Demam Denggi Turun

Putrajaya – Kes demam denggi pada tahun ini menunjukkan trend penurunan sebanyak 75%. Jumlah kematian juga berkurangan sebanyak 91% berbanding dengan tahun 2020.

Menurut Menteri Kesihatan Malaysia (KKM), Dato’ Sri Dr. Adham Baba, dari Januari hingga 12 Jun 2021, kes demam denggi yang dilaporkan adalah sebanyak 12 188, dengan lapan kematian akibat komplikasi demam denggi. Pada tahun 2020, kes demam denggi yang dilaporkan adalah sebanyak 48 584, dengan 84 kematian.

Tambah beliau, usaha memerangi ancaman wabak demam denggi perlu diteruskan walaupun negara masih bergelut dengan pandemik COVID-19. Oleh itu, masyarakat dinasihatkan agar membendung dan memusnahkan tempat pembiakan nyamuk Aedes secara konsisten. KKM mengharapkan usaha menangani denggi diteruskan agar rakyat Malaysia dapat menikmati kehidupan yang bebas dan selamat.

Hari Denggi ASEAN yang disambut pada 15 Jun setiap tahun bertujuan mewujudkan platform advokasi pelbagai pihak, termasuklah masyarakat sendiri untuk meneruskan usaha membanteras denggi secara berterusan dan bersepadu.

Tema sambutan Hari Denggi ASEAN pada peringkat kebangsaan ialah “10 Minit Hapuskan Aedes”. Berdasarkan tema ini, masyarakat diseru untuk meluangkan masa sekurang-kurangnya 10 minit melakukan aktiviti pembersihan persekitaran dan pemusnahan tempat pembiakan Aedes pada setiap minggu di premis masing-masing.


Sakit Mental dalam Kalangan Kanak kanak

Peningkatan masalah kesihatan mental dan sakit mental, terutamanya dalam kalangan kanak-kanak dan remaja di Malaysia berada pada tahap yang membimbangkan. Hal ini demikian kerana banyak kes masalah kesihatan mental dan sakit mental dilaporkan sejak kebelakangan ini.

Berdasarkan Tinjauan Kesihatan dan Morbiditi Kebangsaan (TKMK) pada tahun 2019, kira-kira 15.9%  rakyat di negara ini didiagnosis hipertensi. Sebanyak 2.3% golongan dewasa mengalami kemurungan, manakala 7.9% golongan kanak kanak yang berumur antara lima tahun hingga 15 tahun mengalami masalah kesihatan mental, terutamanya masalah berinteraksi dengan rakan sebaya.

Laporan TKMK sekitar tahun 2015 menunjukkan bahawa penduduk Malaysia yang berusia 16 tahun ke atas mengalami pelbagai penyakit kesihatan mental. Sumber TKMK (2019) melaporkan sejumlah 424 000 orang kanak kanak mengalami masalah kesihatan mental di Malaysia. Pecahan prevalens kesihatan mental ini berasaskan domain utama, antaranya termasuklah masalah berinteraksi dengan rakan sebaya, masalah tingkah laku, masalah emosi, dan hiperaktif. Ternyata, data ini amat membimbangkan semua pihak.

Terdapat beberapa faktor penyakit mental. Satu daripadanya berpunca daripada aspek fizikal individu. Sesetengah penyakit mental dikaitkan dengan ketidakseimbangan bahan kimia dalam otak, yang dinamakan pengutus saraf (neurotransmitter). Bahan kimia ini membolehkan sel-sel dalam otak saling berhubung. Apabila berlaku ketidakseimbangan dalam otak, maka sel-sel dalam otak tidak berfungsi.

Genetik merupakan antara faktor utama penyakit mental. Ahli keluarga pesakit mental cenderung mengalami penyakit yang sama. Faktor psikologi menyumbang kepada gangguan mental. Sebagai contohnya, pengabaian oleh keluarga pesakit dan kegagalan membina hubungan dengan masyarakat. Hal ini disebabkan oleh sama ada individu (pesakit) mungkin kurang berkeyakinan ataupun pesakit pernah melakukan kesilapan hingga tidak pernah dimaafkan oleh orang lain.

Sejak dahulu, penyelidikan dan teori psikologi hanya tertumpu pada fenomena psikopatologi, penyakit mental, organ dalam badan tidak berfungsi dengan baik, gangguan, dan tekanan yang dihadapi oleh seseorang. Walau bagaimanapun, penyelidikan dari aspek positif psikologi memberikan satu cadangan lain, yang dikenali sebagai Dual Continua Model of Mental Illness and Health.

Hal ini bermaksud kesihatan mental dan sakit mental mempunyai kesinambungan yang berbeza, dan bukannya mempunyai satu spektrum. Tidak mempunyai tekanan diri belum cukup untuk menentukan tahap kesihatan mental seseorang itu. Kesihatan mental didorong oleh ketiadaan unsur psikopatologi seperti depressi dan kerisauan. Oleh itu, psikologi semula jadi harus menjadi pertimbangan.

Kesihatan mental yang positif adalah dari pelbagai aspek, antaranya termasuklah perasaan yang gembira dan berpuas hati dengan kehidupan, kesemua organ dapat berfungsi dengan baik dan memenuhi cita rasa diri dan keadaan masyarakat sekeliling yang positif.

Sesetengah perkara yang berlaku dengan masyarakat sekeliling boleh merangsangkan penyakit berkaitan dengan emosi bagi individu yang berisiko. Sebagai contohnya, kematian atau penceraian dan keluarga yang mempunyai banyak masalah.

Berdasarkan konsep daripada falsafah Greek, keseronokan atau kegembiraan ialah perkara yang paling bernilai kepada seseorang. Hal ini demikian kerana perasaan seronok dan gembira akan menerbitkan kesan yang positif kepada seseorang dan sekali gus dapat menjauhi kesan yang negatif. Seseorang itu tidak perlu membandingkan dirinya dengan orang lain. Dalam persekitaran setiap manusia, pasti ada orang yang lebih beruntung. Belajarlah untuk menikmati hasil diri dan bandingkan keputusan pada hari ini dengan semalam.

Berdasarkan laporan Pertubuhan Kesihatan Sedunia pada tahun 2005, tiga komponen utama kesihatan mental ialah (1) kesejahteraan, (2) keberkesanan fungsi sebagai individu, dan (3) keberkesanan fungsi dalam masyarakat. Hal ini membuktikan bahawa kajian dalam aspek psikologi and sosiologi dapat memberikan penjelasan tentang kesihatan mental atau kesejahteraan individu.

Konsep psikologi yang sihat muncul pada tahun 1990-an. Pada masa itu, para penyelidik memfokuskan kegembiraan dan emosi individu. Ahli psikologi positif menganggap aspek kesejahteraan sebagai eudaimonia, iaitu tanggapan keceriaan. Penyelidik pada masa ini, mendapati beberapa elemen yang membentuk psikologi yang positif. Sebagai contohnya, boleh menerima kenyataan diri sendiri. Sikap yang positif dan menerima diri seadanya pada masa lalu dan sekarang. Menerima keadaan diri adalah tidak mudah seperti membalikkan tapak tangan sendiri. Hal ini memerlukan masa yang panjang supaya dapat mengenali diri yang sebenar.

Elemen yang seterusnya ialah matlamat kehidupan seseorang. Setiap manusia mesti mempunyai matlamat dan tujuan yang boleh memberikan maksud dalam kehidupan hariannya. Mencapai matlamat sering kali menjadi lebih sukar. Oleh itu, seseorang itu hendaklah menyusun matlamat hidupnya satu demi satu dan tidak terburu-buru supaya cara kehidupan yang diinginkan dapat dikecapi.

Hubungan yang baik dengan masyarakat juga merupakan elemen yang dapat membentuk psikologi yang baik. Hubungan masyarakat merupakan upaya komunikasi menyeluruh untuk mempengaruhi persepsi keyakinan dan sikap berbagai-bagai kelompok terhadap usaha tersebut.

Satu perkembangan utama dalam bidang psikologi ialah kemunculan psikologi yang positif yang didefinisikan oleh seorang pengasasnya, iaitu “Kajian ilmiah tentang apa-apa yang menjadikan kehidupan lebih berharga untuk dijalani”. Menurut pakar psikoterapi dan kaunseling (kemurungan dan kebimbangan) Access Counselling Services, Dr. Meriam Omar Din, “Masalah kesihatan mental dan sakit mental banyak berpunca dari dalam rumah apabila faktor persekitaran anak-anak yang mempunyai pengalaman pahit dialaminya sewaktu kecil (kanak-kanak)”.  Hal ini akan memberikan kesan jangka panjang yang serius hingga kanak-kanak itu dewasa. Dan, faktor ini berkemungkinan menjadi penyumbang kepada data NHMS seperti yang dilaporkan.

Bidang psikologi berusaha untuk memperbaik masalah kesihatan mental dan sakit mental dengan memasukkan alat dan kaedah sains kontemporari untuk tugas menyelidik kebahagiaan dan kesejahteraan individu. Namun begitu, usaha untuk mempromosikan psikologi positif mendapat kritikan mengenai konsepnya dan kaedahnya.

Psikologi positif juga dikritik kerana bidang ini menjadi alat kawalan sosial dan hanya menumpukan perhatian pada masalah serta penyelesaian tahap individu dan bukannya pada kekuatan struktur yang dapat membentuk kehidupan manusia dengan lebih kuat. Perbezaan budaya, penilaian yang subjektif dan teori profesional mempengaruhi takrifan kesihatan mental.

Kesihatan mental merupakan kesejahteraan individu dan kemampuan masyarakat berfungsi secara efektif. Kesihatan mental ialah ekspresi emosi dan melambangkan keupayaan untuk menyesuaikan diri dalam pelbagai tekanan dan tuntutan hidup.

Menurut Pertubuhan Kesihatan Sedunia, kesihatan mental merangkumi kesejahteraan subjektif; keberkesanan diri; autonomi; kecekapan kebergantungan antara generasi, dan penghakikian diri atau potensi intelektual kendiri dan emosi antara individu dengan individu lain.

Aspek kesihatan mental yang positif merujuk individu. Untuk menambahkan keyakinan diri, individu itu hendaklah yakin terhadap keadaan sosial disekeliling. Oleh itu, penilaian menyeluruh terhadap kesejahteraan mesti merangkumi kesejahteraan sosial.

Menurut ahli sosiologi yang berpengaruh, iaitu Corey Keyes dari Emory University, terdapat beberapa elemen kesejahteraan sosial. Satu daripadanya ialah hubungan dan perpaduan di dalam satu kumpulan. Dengan cara ini, elemen kesejahteraan dapat memberikan maksud tentang perkara yang akan berlaku dengan masyarakat sekeliling.

Penerimaan sosial melibatkan juga aspek tingkah laku sosial. Apabila individu itu mempunyai tingkah laku yang baik, maka individu itu dapat mempengaruhi masyarakat supaya senang untuk mempercayainya dan bergaul dengannya. Penerimaan sosial boleh mempengaruhi kanak-kanak, remaja dan orang dewasa. Penerimaan sosial juga boleh mempengaruhi individu daripada semua peringkat umur dengan kecacatan mental. Hal ini demikian kerana penerimaan sosial menentukan banyak keputusan yang dibuat dalam kehidupan.

Kesimpulannya, seseorang itu mestilah menunjukkan tingkah laku dari segi emosi, psikologi dan sosial yang baik supaya dia dianggap sihat sepenuhnya. Aspek kesihatan mental positif yang baharu ini mesti dipertimbangkan supaya bersamaan dengan penyakit mental tradisional.

Implikasi model baharu ini memberikan kesan yang sama seperti menilai prospek masa depan kewangan individu yang mesti merangkumi liabilitinya dan asetnya. Begitu juga dengan percubaan kita untuk meramalkan hasil kesihatan masa depan yang merangkumi ukuran penyakit mental dan kesihatan mental yang positif.

Masyarakat perlu bersama-sama memerangi penyakit mental untuk melindungi dan meningkatkan kesihatan mental individu. Masalah mental boleh dirawat sekiranya setiap individu memainkan peranan dengan sentiasa peka terhadap keadaan pesakit. Hal ini penting sebagai satu usaha untuk mendapatkan rawatan awal. Setiap keluarga perlu sentiasa peka terhadap kemurungan anak-anak. Selain itu, setiap keluarga juga perlu merujuk pakar psikiatri jika berlaku perkara yang tidak normal terhadap tingkah laku atau pemikiran anak anak.

Dr. Ahmad Fikri Hj. Mohd Kassim ialah Ketua Pusat Pengajian, Fakulti Sains dan Rekreasi, Universiti Teknologi MARA (UiTM) Cawangan Perlis, Kampus Arau, Perlis.


“Minum air” Maksud Ronaldo Tolak Minuman Bergas

Untuk mendapatkan maklumat terkini, ikuti kami melalui Telegram

Atlet terkenal Cristiano Ronaldo terkenal dengan pendekatan yang tegar terhadap kecergasan. Tidak mengejutkan ketika pemain bola sepak legenda itu menjadi berita utama setelah mendedahkan satu tabiat sihatnya pada sidang media Euro 2020 pada 16 Jun 2021.  Dengan mengangkat sebotol air mineral dan mengucapkan “agua”, Ronaldo memilih air dan menolak dua botol minuman bergas popular itu. Ronaldo terkenal kerana cuba menghindari gula dalam dietnya. Dalam sidang media itu, dia memutuskan bahawa tubuhnya hanya memerlukan air dengan alasan yang baik.

Jika pakar pemakanan mungkin gembira melihat kapten bola sepak Portugal menolak minuman bergas itu, pelabur pula kurang senang setelah nilai pasaran syarikat tersebut turun lebih dari €3.2 billion. Harga saham syarikat yang menjadi penaja Euro 2020 juga turun 1.6 peratus akibat tindakan pemain berusia 36 tahun itu.

Menurut Institut Perubatan di Amerika Syarikat, pengambilan cecair yang mencukupi untuk orang dewasa adalah sekitar 2.7 liter sehari untuk wanita, 3.7 liter untuk lelaki, dan lebih banyak lagi jika anda berpeluh kerana cuaca panas atau melakukan aktiviti.


Vaksin Sukar Dihasilkan

Sebenarnya, bukan mudah untuk menghasilkan sesuatu vaksin. Kebiasaannya, proses ini mengambil masa antara 12 tahun hingga 15 tahun. Terdapat enam fasa penghasilan vaksin, iaitu fasa penyelidikan (exploratory), fasa kajian praklinikal (preclinical study), fasa kajian klinikal, fasa regulatori, fasa penghasilan, dan fasa kawalan kualiti.

Fasa yang paling penting ialah kajian klinikal. Pada fasa ini keselamatan dan keberkesanan vaksin dibuktikan secara saintifik. Fasa ini akan melibatkan ribuan peserta kajian. Pada fasa ini juga, kesan sampingan akan dikenal pasti dan julatnya dicatatkan. Kebiasaannya, fasa kajian ini memakan masa antara dua tahun hingga empat tahun. Namun begitu, disebabkan perlunya vaksin untuk menghentikan pandemik COVID-19, pihak regulatori Food and Drug Administration (FDA) di Amerika Syarikat telah memberikan pengecualian dan meluluskan penggunaan vaksin ini di bawah Emergency Use Authorization (EUA). Walau bagaimanapun, perlu difahami bahawa keselamatan dan keberkesanan vaksin ini sudah terbukti sebelum kelulusan penggunaannya diberi kepada penerimanya.